Nuru Paşa ilə Rəsulzadə arasındakı problemi kim çözdü? – Sabir Rüstəmxanlı yazır… – Yenicag.Az\nAna Səhifə Banner Nuru Paşa ilə Rəsulzadə arasındakı problemi kim çözdü? – Sabir Rüstəmxanlı yazır…\nNuru Paşa ilə Rəsulzadə arasındakı problemi kim çözdü? – Sabir Rüstəmxanlı yazır…\nYeni Çağ Media Qrupu – Sentyabr 05, 2015 - 01:33\nTürkiyə və Azərbaycan cümhuriyyətlərinin siyasi, iqtisadi, diplomatik ilişkiləri 1918-ci ilin may ayından, yəni Doğuda ilk demokratik dövlət olan Azərbaycan Xalq Cümhuriyyətinin qurulmasından sonra başlanır. Ancaq Azərbaycan türkləri ilə Türkiyə türklərinin tarixi birliyi min illərin o üzündən gəlir.\nOsmanlı və bu gün İran adlanan, əslində isə min il türk sülalərinin adları ilə adlandırılmış dövlətlərin tərkibində çeşidli siyasi sistemlərə bağlanana qədər bütün tarix boyu nə qədər geniş coğrafiyaya yayılsalar da Oğuz türkləri birlik duyğusunu heç vaxt itirmədilər. Türklərin bölgənin ən böyük gücünə çevrilməsini istəməyən müxtəlif Avropa və Asiya dövlətləri Səlcuqlar dönəmindən başlayaraq, indiki cənubi Qafqaz ərazilərindəki türklərlə Anadolu ərazisindəki türklər arasında dini, siyasi ayrılıq salaraq onları bir-birindən uzaqlaşdırmağa çalışmışlar. Oğuzların Avropaya və indiki Rusiyaya sahiblənmək yolundakı real hərəkətlərinin qarşısı bu cür alınmışdır. Məhz bu siyasi məqsədlər oğuzların bir qismini şiələşdirməklə farslarla eyni dini inanca bağlamış və vahid xalqı öncə inanc, sonra da dövlət sərhədlərilə iki yerə bölmüşdür. Bu bölgülərin və Avropanın osmanlıları və səfəviləri zəiflətmək üçün apardığı gizli danışıqların, güclənən Rusiyanın ayır-buyur siyasətinin nəticəsində bütün orta əsrlər boyu qanlı İran-Osmanlı savaşlarının arası kəsilməmişdir və sonucda yalnız İldırım Bəyazit, Toxtamış və Şah İsmayıl Xətai yox, eyni zamanda, Əmir Teymur və Sultan Səlim də türklüyün böyük tarixi baxımından ağır məğlubiyyətə düçar olmuşlar. Bir hökmdar yenilib, biri yenib, yüz minlərlə eyni ailədən, eyni boydan gələn insan siyasi maraqlar ucbatından qırıb-qırılıb. Sonucda ayrı-ayrı qaliblər olsa da, yenilən böyük türk milləti olmuşdur. Bütün bunlara baxmayaraq, həm Osmanlı dönəmində, həm də min il İranın başında dayanmış türk sülalələrinin – Atabəylərin, Ağqoyunluların, Qaraqoyunluların, Səfəvilərin, Avşarların, Qacarların zamanında hər iki tərəf türklüyünü dərk edir, türk birliyinin zərurətini yeganə doğru yol sayır, buna baxmayaraq, təmsil etdikləri dövlətlərin birincilik iddiasından, işğal və bölücülük siyasətindən uzaqlaşa bilmirdilər. Əlimizdə orta əsr yazışmalarının maraqlı bəlgələri var. Məsələn, Çar hökuməti işğal olunmuş Xəzəryanı torpaqları Nadir şaha geri vermək üçün onun İstanbulun üzərinə yürüməsi şərtini irəli sürürdülər. Lakin Nadir şah Bağdad ətrafındakı qanlı döyüşlərdən, Topal Osman kimi böyük türk sərkərdəsi ilə savaşdan etkiləndiyi üçün bu təklifi qəbul etməmişdi. Bakı ilə Dərbənd II Yekaterina tərəfindən geri qaytarılsa da Nadir şah Türkiyəyə savaş elan etməmişdi. Rusların qarşısına elə şərtlər qoymuşdu ki, onların bu şərtlərlə razılaşması mümkünsüzdü. Türk birliyinin zərurətini dərk edən Nadir şah bu ayrıcılıq siyasətinin yalnız Osmanlı İmperatorluğuna yox, həm də İran türklərinə qarşı çevrildiyini dərk edərək, o dövr üçün son dərəcə cəsarətli bir addım atmışdı; qərb ölkələri ilə münasibətləri gərginləşən Osmanlı İmperatorluğunun İran sınırlarında ordusunu azaltmaq məcburiyyətində qaldığını bilsə də, sanki ayılmışdı. Rusiyanın, Fransanın iki qonşu, qardaş türk-müsəlman ölkə ilə oynadığı oyunlardan hiddətlənmişdi. Osmanlı ordusu Nadir şahı tələyə saldığı, mühasirə etdiyi bir zamanda barış təklif etməsi Nadir şahı ölümdən qurtarmışdı. Bu sazişdən sonra Türkiyənin Rusiya ilə diplomatik danışıqları sərtləşdi. Lakin Osmanlı vəziri bilmirdi ki, Rusiya səfiri Nepluyevlə görüşündə dilmanclıq edən erməni iki tülkü dərisinə satılıb və axşamlar Rusiyanın səlahiyyətli nümayəndəsinə Osmanlı sarayının içindən gizli bilgilər ötürür və boynundakı xaça and içərək elçini əmin edir ki, xaçpərəst olaraq həmişə Rusiyanın yanında olacaq. Məhz belə satqınlıqlardan sonra Rusiya Türkiyənin içindəki durumu bilərək öz savaş planlarını qururdu. Həmin vaxt Rusiyanın İrandakı səfiri Qolitsin Peterburqa yazmışdı: “Nadir xanı türklərlə müharibəyə nə qədər təhrik etsəm, nə qədər vədlər versəm də, nəticəsi yoxdur. Xan əzəmətli və məğrur adamdır və onu ürəyi istəməyən bir işə sövq etmək mümkün deyil. Öncə Rusiyayla birgə Osmanlıya qarşı müharibə aparmağa söz versə də, sonra hiss etdim ki, vaxtı uzadır”. Məhz həmin illərdə, daha doğrusu, 1736-cı ildə Nadir şah məzhəb ayrılığını aradan qaldırmaq təklifilə Osmanlı sarayına müraciət etmiş, lakin bu təklif rədd edilmişdir. Bundan öncə 54 il Səfəvi taxtının sahibi olmuş Təhmasib də məzhəb ayrılığına qarşıydı və böyüklərinin səhvlərindən nəticə çıxararaq Osmanlı ilə münasibətləri qorumaq üçün səylərini əsirgəmirdi. Türkiyəylə Azərbaycan arasındakı siyasi və diplomatik ilişkilər Nadir şahdan sonra, Azərbaycanın 20 xanlığa bölündüyü vaxtlarda da davam etdirilmişdir. Həmin dövrdə Omanlı sarayının demək olar ki, bu xanların hər biriylə əlaqələri vardı. İki qardaş arasında münasibətlər 19-cu yüzilin sonlarından daha da genişlənmişdi. Avropada təhsil alan Azərbaycan və Türkiyə aydınlarının şəxsi tanışlıq və dostluqları, erməni terrorizminin cənubi Qafqazda və doğu Anadoluda apardığı vəhşi əməliyyatlar, Rusiya müsəlmanları arasında güclənən bağımsızlıq hərəkatı bu ilişkiləri yeni bir müstəviyə qaldırmışdı. Mirzə Fətəli Axundzadə, Həsən bəy Zərdabi, İsmayıl bəy Qaspiralı, Əli bəy Hüseynzadə, Əlimərdan bəy Topçubaşı, Əhməd bəy Ağaoğlu, Yusif Akçura kimi aydınların gördüyü işlər rəsmi dövlət diplomatiyasından daha öndə idi və gələcək cümhuriyyətlərin ideya təməlini hazırlayırdı. Haqqında söz açdığımız bu dönəmlərdə Osmanlı bir dünya dövləti idi, lakin Azərbaycan öncə bir sülalə dövləti olsa da, sonralar ikiyə parçalanaraq başqa dövlətlərin əlində qalmışdı. İkitərəfli ilişkiləri də məhz bu baxımdan dəyərləndirmək olar.\nTürkiyə həmişə Azərbaycan türklərinin ümid yeri olmuşdur. 1918-ci ildə Azərbaycan Xalq Cümhuriyyəti yarananda onun tanınmasında, öz sınırlarını müəyyənləşdirməsində, uluslararası ilişkilər qurmasında, nəhayət, Bakının erməni-bolşevik işğalından azad edilməsində Türkiyənin əvəzsiz xidmətləri olmuşdur. Cənubi Qafqaz Seymi dağıldıqdan sonra Gürcüstan və Azərbaycanın bağımsız dövlətləri elan edilərkən ortaya bir Ermənistan sorunu da çıxmışdı. Bundan 90 il öncə Çar Rusiyası etnik azərbaycanlılara aid olan İrəvan xanlığının yerində bir erməni vilayəti yaratmışdı. Azərbaycan öz bağımsızlığını elan etdikdən sonra Aleksandropol, yəni Gümrü quberniyası hüdudlarında kiçik bir erməni dövlətinin yaranmasına razılıq vermişdi. İrəvan, Zəngəzur və Qarabağ o dövlətin tərkibinə daxil deyildi. Lakin hətta bu kiçik dövlətin yaradılması da Osmanlı dövlətində xoş qarşılanmadı. Baş nazir Tələt paşa və Hərbiyə naziri Ənvər paşa Cənubi Qafqazda erməni dövlətinin yaradılmasına etiraz edirdilər. Lakin Batum danışıqlarında Türkiyəni təmsil edən Xəlil bəy Azərbaycana məxsus olan bəzi ərazilərin ermənilərə verilməsini, ermənilərin mövcudluğunun tanınmasını qaçılmaz sayırdı. Ənvər paşa bu ərazi güzəştlərinə qarşı idi. O yazırdı: “Xəlil bəyin teleqramından anlaşıldığına görə, ermənilər bizə qaytardıqları ərazilərə müqabil Cənubi Qafqaz müsəlmanlarına aid ərazidən bir qisim almaq istəyirlərmiş və müsəlmanlar da buna muvafakat edəcəklərmiş. Məncə, bu tamamilə yanlışdır. Əgər bu gün Qafqazda 5-6 yüz min əhalisi olan və kafi miqdarda əraziyə malik kiçik bir Ermənistan təşəkkül edərsə, gələcəkdə əmrləri Amerikadan alaraq o tərəfdən gələn ermənilərlə bu hökumət milyonlarla əhaliyə sahib olacaqdır və bizim üçün Şərqdə bir Bolqarıstan yaranar ki, bu bizim üçün Rusiyadan daha müzir bir düşmən olar”. Daha sonra o, əlavə edirdi: “Mənafeyimizə ən çox uyğun olan bu şəkil gerçəkləşməzsə, onda ermənilərə də bir mövcudiyyət verilməsi qaçılmaz olar. Belə olan təqdirdə ermənilərin gələcəkdə vücud bularaq yaşamayacaq surətdə çox zəif bir halda buraxılmasına çalışmaq lazımdır”. Onun fikrincə, Osmanlı dövlətinin – mərkəzi Gəncə olan Azərbaycan dövləti ilə birbaşa sərhədləri olmalıdır və bu sərhədlər Qara kilsənin şimalından və Naxçıvandan keçməlidir. Batum danışıqlarının sonucu olaraq 1918-ci il haziran ayının 4-də Osmanlı imperatorluğu hökumətilə Azərbaycan Respublikası arasında dostluq müqaviləsi imzalandı. Bu, müstəqil Azərbaycanın xarici dövlətlərlə imzaladığı ilk müqavilə idi. Bu saziş Azərbaycanda türk millətinin mövcudluğunu qoruyub saxlamaq üçün zəruri olan ilk uluslararası təminat idi. Müqaviləyə hərbi yardım haqqında maddə salınmaqla Qarabağın dağlıq hissəsində indiki kimi terrorçuluq törədən erməni quldur dəstələri ləğv ediləcək və Bakı dış ordulardan təmizlənəcəkdi. Sazişin 4-cü maddəsi Azərbaycana Türkiyədən hərbi yardım almaq imkanı verirdi. Bu baxımdan Azərbaycan Xalq Cümhuriyyəti və Osmanlı İmperatorluğunun o zamankı yönəticiləri bizdən daha cəsarətli idilər və daha irəli getmişdilər. Sülh və dostluq müqaviləsindən sonra Azərbaycanla daha iki saziş bağlanmışdı. Azərbaycan Xalq Cümhuriyyəti Nazirlər Şurasının sədri Fətəli xan Xoyski bu tarixi sazişə yüksək dəyər verərək deyirdi: “Türkiyə-Azərbaycan sülhnaməsinin bir maddəsinə görə məmləkətimizə nə vaxt lazım olsa, hüquqlarımızın müdafiəsi üçün bizə bir qədər əsgər verməli idilər. Türklər imzalarına əməl və vəzifələrini hüsnü-ifa etdilər”. Bundan sonra Osmanlı ordusu və Azərbaycan könüllülərindən ibarət İslam ordusu yaradıldı və Nuru paşanın komandanlığında Mosuldan hərəkətə başlayan ordu Təbrizdən adlayaraq iyunun əvvəllərində Gəncədə yerləşdilər. Ordunun gəlişini xalq bayram kimi qarşıladı. Qafqaz İslam Ordusunun böyük qəhrəmanlıqları haqqında geniş danışmaq istəmirəm. Təkcə onu deyə bilərəm ki, bu ordu olmasa, Bakını Rusiya əldən verməyəcək və tarixi torpaqlarımızın bu parçası neftin qurbanı olacaqdı.\nGəncədə Nuru paşayla Azərbaycan Milli Şurası arasında müəy yən anlaşılmazlıqlar yaşandı. Cümhuriyyət radikal islamçı dairələrin təsiri altına düşə bilərdi. Lakin Milli Şuranın sədri Rəsulzadənin, baş nazir Fətəli xan Xoyskinin və Xarici İşlər naziri M.N.Hacinskinin Nuru paşanın siyasi müşaviri Əhməd bəy Ağa oğluyla apardıqları danışıqlar sonucunda gənc dövlət hökumətin tərkibini dəyişməklə, bu böhrandan çıxa bildi. Azərbaycan Türkiyə münasibətlərinin yeni dövrü 1991-ci il oktyabr ayının 18-i Azərbaycan Dövlət Müstəqilliyinin bərpasından sonra başlanır…


Festival — Vikipediya\nFestival (fr. festival, lat. festivus - bayram əfval-ruhiyyəli) — kütləvi bayram, musiqi, teatr, estrada, sirk yaxud kino sənətinə aid nailiyyətlərin nümayişi. Amerikada xalq kücə yarmarkaları da festival adı ilə tanınırlar.\nOnlar həm iri bağlı məkanlarda, həm də müasir formatda, açıq havada - tarla, meydan, park, qəsr və digər görməli yerlərin tarixi interyerlərində keçirilir. Böyük Britaniyada peyda olan ilk festivallar musiqili olublar. XX-ci əsrdən başlayaraq beynəlxalq festivallar populyarlıq qazanır. Gənclər və tələbələr festivallarının bəziləri "Sülh və dostluq naminə" və "Həmrəylik, sülh və dostluq naminə" şüarları altında təşkil olunur. SSRİ-də ilk musiqili festivallar 1930-u illərdə keçirilib.\nKino festivalı, Teatr festivalı, Ədəbiyyat festivalı, Musiqi festivalı, Muğam festivalı, Rok festivalı, Caz festivalı, Rəqs festivalı, Elm festivalı, Kitab festivalı, Kulinariya festivalı, Uşaq festivalı, mədəniyyət festivalı və s.\nBeynelxalq muqam festivali\nMənbə — "https://az.wikipedia.org/w/index.php?title=Festival&oldid=6195017"\nLast edited on 1 noyabr 2021, at 23:18\nBu səhifə sonuncu dəfə 1 noyabr 2021 23:18 tarixində redaktə edilib.


Ziraat Bank Azərbaycan beynəlxalq ödəniş sistemi tərəfindən mükafatlandırıldı | Banco.az\nYanvar ayının 22 və 23-də Azərbaycan Banklar Assosiasiyası tərəfindən “Ödəniş sistemləri və rəqəmsal bankçılıq üzrə Ekspert Qrupu” üzvləri üçün tədbir keçirilmişdir. Tədbirdə fərqli banklara müxtəlif nailiyyətlərinə görə nominasiyalar təqdim edilmişdir.\nBu il Ziraat Bank Azərbaycan Visa beynəlxalq ödəniş sistemi tərəfindən türk lirəsi valyutasında çıxardığı kart üçün mükafata layiq görülmüşdür. Türk lirəsi valyutasında Bankkart hazırda VISA Classic növündə 1, 2 və 3 illik olmaqla müştərilərə təqdim edilir. Müştərilər kartın sifarişini filiala gəlməklə və ya onlayn qaydada, https://bit.ly/3lYqO4o linki vasitəsi ilə icra edə bilərlər. Kart sifarişi adi qaydada 3 iş günü, təcili sifarişlə isə 1 iş günü ərzində hazır olaraq istifadəyə təqdim edilir. Bankdan verilən məlumata əsasən, türk lirəsi valyutasında “Bankkart”ın bir çox üstünlükləri mövcuddur. Beləki, türk lirəsi valyutasında alış-verişlərdə ikiqat konvertasiya faizi tutulmur, konvertasiya komissiyası mövcud deyil, Ziraat Bank Türkiyə ATM-lərindən nağdlaşdırma komissiyası isə 0.5% (min. 10 TL) təşkil edir. Qeyd edək ki, digər valyutada olan yerli bank kartları üzrə xaricdə nağdlaşdırma komissiyası minimum 1.5% təşkil edir.\nQeyd edək ki, Ziraat Bank Azərbaycanda kartlar 4 valyuta növündə təqdim edilir. Bunlar manat, türk lirəsi, dollar və avro valyuta növləridir.\n“Ziraat Bank Azərbaycan” ASC, Türkiyə Respublikasına məxsus, 158 illik tarixə malik olan “Ziraat Maliyyə Qrupu”-nun tərkib hissəsidir və Azərbaycan Respublikasının Mərkəzi Bankı tərəfindən verilmiş 30.12.2014-cü il tarixli 255 nömrəli lisenziya əsasında fəaliyyət göstərir. Korporativ və pərakəndə bankçılıq sahəsində məhsul və xidmətlər təklif edən Bankın Bakı, Gəncə və Sumqayıt şəhərlərində ümumi 6 filialı mövcuddur. Yaxın günlərdə Bakı şəhərində bankın say etibarı ilə 7-ci olan “Səməd Vurğun” filialının açılışı planlaşdırılır.


Yoxsulam, amma həddindən artıq qürurluyam\nİsmayıllı şəhər sakini Qarayeva Tamam Ağasoltan qızı İsmayıllı Rayon İcra Hakimiyyətinin başçısı cənab Nahid Bağırova ünvanladığı minnətdarlıq məktubunun bir surəti də redaksiyamıza daxil olub.\n– On günə yaxındır ki, yazıb-yaratmaqda səriştəm olsa da, Sizə yazacağım məktubla əlaqədar düşünür, götür-qoy edirəm. Təkcə İsmayıllıda, Azərbaycanda deyil, bütün dünyada bəşəriyyəti virusdan xilas etmək qarşıya məqsəd qoyulub. Ölkə Prezidentinin, Birinci vitse-prezidentin fədakarlığını ağır pandemiya dövründə özünü bir daha tam göstərdi. Bu çətin günlərdə uzaqgörən siyasətin şirin bəhrəsi, düzgün seçim olaraq Prezidentimizin sərəncamı ilə Ulu öndərin Azərbaycanın mirvarisi kimi dəyərləndirdiyi İsmayıllı rayonuna İcra Hakimiyyəti başçısı təyin olundunuz.\nMöhtərəm cənab N.Bağırov!\nQeyd etdiyim bu on gündə yaradıcılıqla məşğul olur, fərdi təsərrüfatda mövsümi işlərin görülməsində fəallığımın birə-min artdığını hiss edirəm. Ağlıma gətirə bilmədiyim bir vaxtda Sizin, millət vəkili Novruzəli Aslanov, İsmayıllı bələdiyyəsinin sədri Pərviz Ağayevlə birgə yaşayış üçün heç bir şəraiti olmayan “evciyim”in qapısını gülə-gülə, mehribanlıqla açmağınız, acılarımdan xəbər tutmanız bilirsinizmi, bu on gündə mənə nə qədər nikbinlik, bəxtiyarlıq yaşadıb. İfadə olunmasına çətinlik çəksəm belə, bu səmimi, ürəkdən gələn xoş sözlərimi xalqıma, millətimə çatdırmaq istəyirəm: Allah bu diqqət və qayğıya görə Sizi heç vaxt yaddan çıxarmasın! Mənə bəxş etdiyiniz sevincin böyüklüyünü yalnız bir vaxtlar çətin anlarında xeyirxahlara tuş gələnlər anlayar. Dostlarımın, yaxşı insanların çətin işini Allah özü avand eləsin.\nHökm sürən koronavirus pandemiyası səbəbindən karantin rejimi tətbiq olundu. Ölkə Prezidenti “Biz birlikdə güclüyük” – dedi və “Evdə qal” tövsiyə olundu. Xalq təklif və tövsiyələri birmənalı şəkildə qəbul etdi. Dövlət aztəminatlı, sosial durumu aşağı olan vətəndaşlarının ərzaq təminatına diqqətlə yanaşdı.\nSizin rəhbərliyinizlə İsmayıllı rayonunun ən ucqar kəndlərində belə yaşayan, qayğıya ehtiyacı olan ailələrə yardımlar olundu. Bütün bunlar dövlət-vətəndaş birliyini daha da möhkəmləndirdi.\nÇox sağ olun! Ünvanıma da əliboş gəlməmişdiniz. Ancaq mən Sizə iki uşağı ilə kirayədə yaşayan qonşumun məndən daha imkansız vəziyyətdə olduğunu bildirməyi özümə borc bildim. Fikrimi böyük ürəklə qəbul etdiniz. Qonşuma da, mənə də yardım olundu.\nMöhtərəm cənab Başçı, sadə və səmimi olmağınızdan tərifə ehtiyacınız olmadığı duyulur. Bununla belə, cənab Prezidentə və Milli Məclisə haqqınızda xoş niyyətlə məktub yazdım.\nSosial şəbəkə istifadəçisi deyiləm. Bu məkanın üzvləri olan tanışlarım tərəfinizdən haqqımda yazılan, deyilən xoş sözləri mənə çatdırıblar. O səbəbdən Sizə ürək dolusu minnətdarlığımı bildirirəm.\nSon olaraq bildirmək istəyirəm ki, kifayət qədər yoxsulam, amma həddindən artıq qürurluyam. Həyatımın adi olmadığı kimi, ölümümün də adi olmayacağına əminəm. Mən öləndə çoxları: Tamam da dünyasını dəyişdi, – deyəcək. Odur ki, səsim çatan yerə qədər insanları mərdliklə, halallıqla yaşamağa dəvət edirəm.\nCənab Başçı, sonda Sizə bir daha minnətdarlıq edir, şərəfli işinizdə uğurlar qazanmağı, ismayıllıların sevimlisi olmağı arzulayıram.\nYəqin ki, hər nömrəsini səbirsizliklə gözlədiyim “İsmayıllı xəbərləri” qəzeti də bu yazıma səhifələrindən birində yer ayıracaqdır.\nPrevious Vaxtında atılan addımlar doğru və qətiyyətlidir\nNext İsmayıllı Regional Mədəniyyət İdarəsi fəaliyyətini davam etdirir


Orqanizmin 8 təhlükəli xəbərdarlığı: Bu əlamətlər sizdə varsa… (Fotolar) – Bizimyolinfo.com\nBaş səhifə / Sağlamlıq / Orqanizmin 8 təhlükəli xəbərdarlığı: Bu əlamətlər sizdə varsa… (Fotolar)\nOrqanizmin 8 təhlükəli xəbərdarlığı: Bu əlamətlər sizdə varsa… (Fotolar)\nİnsan orqanizmi mükəmməl təşkil olunub. O özünü qoruma funksiyasını bizdən asılı olmadan yerinə yetirir. Bir çox hallarda isə müəyyən əlamətlərlə kömək lazım olması barədə siqnal göndərir. Bizimyolinfo.com orqanzimdə baş verən müəyyən prosedurların hansı çatışmazlıqlar nəticəsində baş verməsinə dair materialı diqqətinizə çatdırır.\nSaçların tökülməsi əsasən orqanizmdə B7 vitaminin (biotin) çatışmalığı ilə əlaqədar olur. Çiy yumurtadan istifadə edənərdə bu hal çox nəzərə çarpır. Çiy yumurtanın ağının tərkibindəki avidin maddəsi orqanizmin biotini mənimsəməsinə mane olur.\nNə etmək olar? B7 vitaminini artırmaq üçün rasionunuza badam, soya, göyərti, kartof, banan kimi qida məhsulları əlavə edin.\nAyaqların tez-tez qıcolması\nTez -tez baş verən qıcolmalar orqanizmdə kalsium, maqnezium və kalium çatışmazlığından xəbər verir.Əgər idmanla müntəzəm məşğul olursunuzsa, bu hallar daha da arta bilər. Çünki orqanizm tər vasitəsilə bu mineralları daha çox itirir.\nNə etmək olar? Rasionunuza qoz, fındıq, göyərti, balqabaq, banan və alma kimi ərzaqları daxil edin.\nSəbəb- B7 (biotin) çatışmazlığıdır. İnsan orqanizmində hər zaman piyəridən vitaminlərin (A, E,K, D) ehtiyatı olur, lakin B qrupu vitaminlər tükəndiyi üçün onları zənginləşdirmək vacibdir.\nNə etmək olar? Apteklərdə satılan biotinlə zəngin qida əlavələrindən başqa, bol-bol göbələk, kartof, pendir, rəngli kələm, bişmiş yumurta və ispanaq yeyin.\nƏl və ayaqların keyiməsi\nSəbəb – B6, B12,B9 vitaminləri ilə zəngin qida məhsullarından az istifadə edirsiniz. Bu vitaminlər bütün bədəni oksigenlə təchiz edən, sağlam qan hüceyrələri istehsalçısı olan bloklara təsir edir.\nNə etmək olar? Rasionunuza dənli, paxlalı, sitrus, dəniz məhsulları, quş əti kimi məhsulları tez- tez daxil edin.\nBudlarda və əllərdə yaraya bənzər səpkilər\nBu növ səpkilər A, D vitaminlərinin , eləcə də yağ turşularının çatışmazlığı səbəbi ilə yaranır.\nNə etmək olar? Transyağlardan istifadəni azaltmaq lazımdır. Qidanızın tərkibində qızıl balıq və qoz çoxluq təşkil etməlidir. A vitamininin bol olduğu göyərti, rəngli tərəvəzlər (kök və qırmızı şirin bibər) yeməyi də unutmayın.\nDəriniz və göz ağında sarı rəngin çoxluğu\nBu da B12 vitamininin çatışmazlığından xəbər verir.\nNə etmək olar? Rasionunuza çoxlu vitamin mənbələri daxil edin. Mal, qoyun, toyuq əti, süd, qızıl balıq, qatıq kimi məhullara üstünlük verin.\nDiş minasının zədələnməsi\nD vitamini çatışmazlığı ilə əlaqəlidir. D vitamini azlıq təşkil edən insanların əksəriyyəti parodontoz xəstəliyindən əziyyət çəkir.\nNə etmək olar? Kalsium, fosfor və D vitamini ilə zəngin qidalara üstünlük verin. Süd məhsulları, qara düyü, iriyarpaqlı göyərtilər, paxlalı bitkilər, yağlı balıq, sitrus meyvələri və üzümü bol-bol istifadə edin.\nDodaq kənarlarında çatlamalar\nDodaq künclərinin çatlaması orqanizmdə B3, B2, B12 vitaminlərinin, başqa sözlə, dəmir və sink çatışmazlığından xəbər verir.\nNə etmək olar? Quş, balıq əti, yumurta, qoz, paxlalı bitkiləri yeməyə üstünlük verin. Bu məhsulları tərəvəzlərlə birlikdə istifadə etsəniz, bu, orqanizmin infeksiya ilə mübarizəsini, qidaların tərkibindəki dəmiri mənimsəməsini gücləndirir.\nSadaladığımız əlamətlər avitaminozla əlaqədar olduğu kimi digər səbəblərlə də baş verə bilər. Məsələn, səpkilər allergiyadan, əl və ayaqların keyiməsi onurğanın boyun hissəsindəki problemlərdən xəbər verə bilər. Buna görə də həkimlə mütləq məsləhətləşin.


İstanbul seçkisi yekunlaşdı: Ekrem İmamoğlu 'mazbata'nı aldı və vəzifəsinə başladı\nEv Dünya İstanbul seçkisi yekunlaşdı: Ekrem İmamoğlu ‘mazbata’nı aldı və vəzifəsinə başladı\nBu gün, aprelin 17-də Türkiyədə İstanbul Böyükşəhər Bələdiyyə (İBB) başqanlığına seçkilərin başa çatdığı elan olunub.\nBu barədə Türkiyənın ana müxalifət partiyasının parlamentdəki qrup rəhbəri, deputat Özgür Özel məlumat yayıb.\nDeputatın sözlərinə görə, Yüksək Seçim Komissiyası müxalifətin əsas namizədi (CHP və İYİ Partiyanın) Ekrem İmamoğlunun qələbəsini elan edib və mandatının təqdim olunması üçün İstanbul Ədliyyəsinə dəvət edib.\nEkrem İmamoglu ‘Facebook’ səhifəsində canlı yayımda “16 Milyon İstanbullunun mazbatasını alıyorum” sözlərini yazıb.\nTürkiyə vaxtı ilə saat 18:00-da İmamoğlu “mazbata”sını aldı və İstanbul Böyükşəhər Bələdiyyəsi binasına getdi. Bələdiyyə binasında vəzifəsini təhvil alıb işinə başladığını bildirdi.\nAprelin 2-də, İstanbulda səslərin sayılmasından sorna prezident Recep Tayyip Erdoganın hakim partiyası – AKP etibarsız səslərin yenidən sayılmasını tələb etdi. Bu səslər sayılandan sonra hakim partiyanın namizədi – Binalı Yıldırımın səsləri artsa da qələbə üçün yetərli olmad.\nBundan sonra İstanbulun bir rayonu Maltəpədə səslərin yenidən sayılması üçün AKP şikayət verildi və səslər sayıldı. Bu dəfə də qələbə üçün yetərli səs əldə edilmədi.\nYekun olara hakim partiya şikayət verərək seçkilərin ləğv olunmasını tələb etdi. Amma Yüksək Seçim Komissiyası şikayəti rədd edərək İmamoğlunun seçildiyini elan etdi.\nƏvvəlki məqaləPrezident, işində yol verdiyi qüsurlara görə hakimin səlahiyyətlərinə xitam verdi\nNövbəti məqalədəMəktəblərdə zorakılığın qarşısını almaq üçün təhsil naziri “hər şagirdinizi tanıyın” deyir\nABŞ-da neft investisiyaları son 5 ilin zirvəsinə çıxdı


Azərbaycanla Ermənistan arasında tezliklə sülh əldə edilməsi Moskvanın planına daxil deyil\nRusiya Xarici Işlər Nazirliyinin təmsilçisinin Ermənistandakı etiraz aksiyaları haqda bir açıqlaması həm onun başlama səbəbinə, həm də hansı şərtlər çərçivəsində biləcəyinə aydınlıq gətirmək baxımından maraqlıdır.\nNiyə hər bir azərbaycanlı Şuşaya gedəndə orada mütləq şəkil çəkib paylaşmaq istəyir: Bunun sirri nədədir?\nNiyə hər bir azərbaycanlı Şuşaya gedəndə orada mütləq şəkil çəkib və çəkdirib paylaşmaq istəyir, bunun sirri nədədir?\nDeputatdan ermənilərə xatırlatma: “Danışıqları çox uzatmaq lazım deyil”\nAzərbaycan və Ermənistanın xarici işlər nazirləri Ceyhun Bayramovla Ararat Mirzoyan arasında növbəti telefon danışığı zamanı tərəflərin "iki dövlətin liderinin anlaşmalarının davamı olaraq Birgə Sərhəd Komissiyasının tərkibi və sülh müqaviləsini işləyib hazırlayacaq işçi qrupunun görüşlərinin yaxın zamanlarda təşkili" haqda razılığa gəlmələri bilirsinizmi nə deməkdir?\nAzərbaycan-Ermənistan ikitərəfli danışıqlarını Kreml üçtərəfli prosesə çevirmək istəyir\nErmənistan parlamentinin adını təqribən bizim Milli Şura sayaq doğruldan "Şərəfim Var" fraksiyasının lideri Artur Vanesiyan Paşinyanın əleyhinə aksiya təşkil edərək xanımını da yanına salıb İrəvanın küçələrini sülənərkən ikincinin Moskvaya səfərinin regionda gözlənilən sülh danışıqları baxımından uğurlu alınacağı elə də ağlabatan görünmürdü.\nRusiya hərbi kontingenti Ermənistan ordusunun tör-töküntülərini Qarabağdan çıxartmır: Niyə?!\nRusiyanın Müdafiə Nazirliyi dünən "Dağlıq Qarabağda ermənilərin bir dəfə atəşkəsi pozması halını" qeydə aldıqlarını bidirib. Bununla bağlı açıqlamada "Rusiya sülhməramlılarının təhlükəsizliyi və mümükün insidentlərin qarşısının alınması üçün Azərbaycan və Ermənistan Silahlı Qüvələrinin Baş Qərargahları ilə davamlı əlaqə" saxlanıdığı da vurğulanır.\nMirzoyan Moskvadan qayıtdıqdan sonra Brüsseldə götürdükləri öhdəliyə daban-dabana zidd açıqlama yaydı\nErmənistanın xarici işlər naziri Ararat Mirzoyan Moskvadan Sergey Lavrovla məsləhətləşmələrdən dönər-dönməz onun rəhbərlik etdiyi qurum Brüssel görüşündə ölkəsinin üzərinə götürdüyü öhdəliklə daban-dabana zidd açıqlama yayıb.\nQarabağın haylar yaşayan hissəsi var, "satus" haradadırsa oradadır, xortlaması mümkün deyil\nBrüssel görüşünün nəticəsiz bitməyəcəyi haqda bir çoxları kimi məndə də müəyyən nikbinlik vardı. Sonra Ermənistan rəhbərliyinin bəzi açıqlamaları və İrəvanda təşkil olunan etiraz aksiyası bu nikbinliyi tam aradan qaldırmasa da, xeyli azaltdı.\nAzərbaycanın qarşı yönələn hər bir addımı simmetrik, yaxud da assimmetrik yollarla neytrallaşdırılacaq\n"Kommersant" qəzeti "Azəriqazın" Xankəndini və Rusiya hərbi kontingentinin MÜVƏQQƏTİ kontrolunda olan digər yerləri yanacaqla təmin etməyə başladığını yazır.\nPolşanın ATƏT-dəki təmsilçisi "mədəni irs" deyəndə yəqin hayların basdırdığı minaları nəzərdə tutur\nPolşanın ATƏT-dəki təmsilçisi Qarabağda hay "mədəni irsinin məhv edilməsindən narahatlıq" dilə gətirib.\nZəngəzur dəhlizi işə düşdüyü halda belə biz alternativ kommunikasiyaya ehtiyac duyacaqdıq\nAzərbaycanla İran arasında, ikincinin ərazisindən keçməklə Şərqi Zəngəzurla Naxçıvanı birləşdirəcək yeni kommunikasiya bağlantılarının yaradılması haqqında Anlaşma Memorandumu əksər ekspert və siyasətçilərin bildirdikləri kimi bəli, doğrudan da, tarixi hadisədir.\nUkraynada gedən döyüşlərə muzdluları və terrorçuları cəlb etməklə bu ölkəni Suriyaya çevirəcəklər\nBöyük (mənəvi anlamda yox) dövlətlər Ukraynanı da yavaş-yavaş Suriyaya çevirməyə başlayırlar. Həm də o gözəl ölkəni təkcə dağıtmaqla deyil, orada gedən döyüşlərə muzdluları və terrorçu ünsürləri cəlb etməklə də.


FHN: Bəzi istirahət obyektləri su hövzələrində boğulma hadisələrinə gətirib çıxaran problemlər yaradır – İNSAN HÜQUQLARINA DAİR BEYNƏLXALQ STANDARTLARIN TƏSBİTİ ÜZRƏ BİRGƏ İŞÇİ QRUPU\nSektor müdiri qeyd edib ki, DSXX qeyri-çimərlik ərazilərində yerləşən obyektlərdə mütəmadi olaraq monitorinqlər keçirir, onları qanunvericiliyin tələblərinə uyğun fəaliyyət göstərməyə çağırır: “Xidmətin Sumqayıt Regional Mərkəzi və Sumqayıt şəhər İcra Hakimiyyəti bir nüçə gün əvvəl Xəzər dənizinin Sumqayıt şəhər ərazisi üzrə sahil zolağında, qeyri-çimərlik ərazilərində fəaliyyət göstərən istirahət obyektlərində monitorinqlər keçirib. Monitorinqlər zamanı sahil zolağında azyaşlı uşaqların, yeniyetmələrin, qeyri-çimərlik ərazilərində spirtli içki qəbul etmiş şəxslərin, eyni zamanda, mövsümi fəaliyyət göstərən kafe və restoranların ərazisində təhlükəsizlik tədbirləri görülmədən insanların kütləvi şəkildə istirahət etdikləri müşahidə olunub. Aşkar olunmuş nöqsanlarla bağlı vətəndaşlara və yerli icra orqanlarının əməkdaşları ilə birgə ərazidə yerləşən 30-dan artıq istirahət obyektinin hər birinin rəhbərliyinə xəbərdarlıq olunub”.\nM.Piriyev əlavə edib ki, 2015-ci il ərzində DSXX-nın xilasedilicilərinin fəaliyyət göstərdiyi çimərliklərdə bir dəfə də olsun ölüm faktı qeydə alınmayıb. Amma təəssüf ki, qeyri-çimərlik ərazilərində baş verən boğulma halları ilə bağlı Xidmətə müraciətlər daxil olur ki, onların da əsasında əməliyyat tədbirləri həyata keçirilir: “2015-ci il yanvarın 1-dən avqustun 17-dək xilasedicilər tərəfindən 240 nəfərin həyatı xilas edilib. Hadisələrin 158-i DSXX-nın xilasetmə avadanlıqlıarı ilə təchiz olunmuş məntəqələrində, digər 82-i isə qeyri-çimərlik ərazilərində baş verib. Onlardan da 73 nəfəri Xəzər dənizinin sahilində qeyd etdiyimiz həmin istirahət obyektlərinin qarşısında 2 nəfər, 3 nəfər göldə, 4 nəfər isə su anbarlarında xilas edilib. Xilasedicilərimiz hazırda da çimərlik mövsümi ilə əlaqədar gücləndirilmiş iş rejmində fəaliyyət göstərməkdə davam edirlər və gün ərzində çimərlik üçün ayrılmış sahil zolağında təhlükəsizliyə ciddi nəzarət edirlər”.


Sabahdan havanın hərarəti 5-10 dərəcə aşağı düşəcək\n3 Avqust 2011 12:11\nAvqustun 3-dən 4-nə keçən gecədən başlayaraq ölkə ərazisində hava şəraitinin dəyişiləcəyi, şimal-qərb küləyinin arabir güclənəcəyi, şimşək çaxacağı, havanın temperaturunun tədricən 5-10 dərəcə aşağı enəcəyi gözlənilir. Bakıda və Abşeron yarımadasında avqustun 4-də hava dəyişkən buludlu, əsasən yağmursuz keçəcək. Güclü şimal-qərb küləyi əsəcək. Havanın temperaturu gecə 22-26, gündüz 28-33, bəzi yerlərdə 35 dərəcə isti olacaq. Abşeron çimərliklərində dəniz suyunun temperaturu 27-28 dərəcə isti təşkil edəcək.\nAvqustun 5-də hava dəyişkən buludlu, əsasən yağmursuz keçəcək. Şimal-qərb küləyi əsəcək, yarımadanın bəzi yerlərində güclənəcək. Havanın temperaturunun gecə 20-25, gündüz 28-33 dərəcə isti olacağı gözlənilir.\nAzərbaycanın rayonlarında avqustun 4-də hava şəraiti əsasən yağmursuz keçəcək. Lakin axşam bəzi şimal və qərb rayonlarında şimşək çaxacağı, qısamüddətli yağış yağacağı gözlənilir. Dolu düşəcəyi ehtimalı var. Qərb küləyi əsəcək, ayrı-ayrı yerlərdə güclənəcək.\nHavanın temperaturu gecə 22-27, gündüz 34-39, dağlarda gecə 18-23, gündüz 29-34 dərəcə isti olacaq.\nAvqustun 5-də bölgələrdə hava gündüz əsasən yağmursuz keçəcək. Lakin gecə və axşam bəzi yerlərdə şimşək çaxacağı, yağış yağacağı gözlənilir. Qərb rayonlarında dolu düşəcəyi ehtimalı var. Qərb küləyi əsəcək, ayrı-ayrı yerlərdə arabir güclənəcək. Havanın temperaturu gecə 20-25, gündüz 31-36, dağlarda gecə 14-19, gündüz 25-30 dərəcə isti təşkil edəcək.


O, təbiəti gördüyü kimi yox, arzuladığı kimi çəkirdi...\nO, təbiəti gördüyü kimi yox, arzuladığı kimi çəkirdi... Mədəniyyət\n23 Oktyabr 2014 14:03\nİnsanlar həmişə Səttar sənətinin ecazkar rənglər dünyasını görməyə tələsəcəklər\nRəssamlar kimi tamaşaçılar da gerçəkliyə, onları əhatə edənlərə fərqli münasibət görmək istəyirlər. Səttar Bəhlulzadə çox məhsuldar işləyən sənətkarlarımızdan olub. Onun rəngkarlıq və qrafik irsini saya gətirmək sadəcə, mümkünsüzdür. Dövlət statuslu muzeylərdə 150-yə yaxın rəngkarlıq, 30-a qədər qrafik işi var. Son araşdırmalar nəticəsində onun 600-ə qədər müxtəlif ölçülü tablo, 200-ə qədər qrafika nümunəsi yaratdığını müəyyən etmək mümkün olub. Onların da çoxunun saxlandığı dəqiq ünvan məlum deyil. Bu vaxta qədər izinə düşülməyən əsərlər də çoxdur. Nəzərə alsaq ki, Səttar çox əliaçıq idi və əsərlərini də təmənnasız olaraq ürəyinə yatan insanlara ərməğan verərdi, onda bu naməlum ünvanların sayagəlməz olduğunu söyləmək olar. Onun əsərlərinə müxtəlif yollarla sahib olanların bir qismi çox qəribə olsa da onlarda S.Bəhlulzadənin tablosunun olduğunu inkar edirlər. Bunu hətta o adamlar dilə gətirirlər ki, bizə Səttarın əsərinin onun evinin hansı hissəsində asıldığı belə məlumdur. Bütün bunlar Səttar irsinin başı üstündə hələ də qara buludlar dolaşdığından xəbər verir. Çünki belə adamlar əsərə mənəvi yox, maddi sərvət kimi baxırlar.\nBütün bunları "dərdli danışqan olar" deyimindən çıxış edərək söylədim. Bununla belə söylənilənlər barəsində düşünməyə dəyər. Amma bu gileyi dilə gətirməkdə məqsədim Səttarın bütün ömrü boyu yorulmadan çalışmasını vurğulamaqdır. O, çox vaxt rahatlıq bilmədən işləyərdi. İstirahəti də, yeməyi də çox vaxt unudardı. Onun sübhdən qürub çağına kimi iş başında görmək mümkün idi. Havanın yaxşı-pisliyinə baxmadan, qızmar günəş altında da, yağış yağanda da işləyərdi. Çoxlarını bütün günü fasiləsiz işləməyə qadir olan bu çəlimsiz adamdakı enerjinin tükənməzliyi və sonsuz həvəs heyrətləndirirdi. Bu yerdə rəssamın 1973-cü ildə Moskvada açılmış fərdi sərgisində iki nəfərin söhbətini xatırlamaq yerinə düşərdi. Əsərlərə heyranlıqla tamaşa edən qadın ərindən soruşur ki, görəsən, bu rəssamın neçə yaşı var? Kişi cavab verir ki, yəqin cavandır. Çünki əsərləri təbiətlə bağlıdır. Bunları çəkmək üçün çox gəzmək, görüb-götürmək lazımdır. Həmişə hərəkətdə olmaq, dağa-daşa çıxmaq yaşlı adamın işi deyil. Rəssamın əsərlərindəki heyrətamiz baxış nöqtələri, ecazkar rəng duyumu, qeyri-adi təravət və yaxıların ekspressiyası yəqin ki, kişini bu qənaətə gəlməyə vadar etmişdi. O vaxt isə Səttar Bəhlulzadənin nə az, nə çox, düz 64 yaşı vardı...\nMoskva sərgisi ilə bağlı bir deyimi də xatırlasaq, Səttar sənətinin bəşəriliyini bir daha təsdiqləmiş olarıq. Rəssam Moskvadan geri qayıdandan sonra dəfələrlə demişdi ki, mən gərək çoxdan orada sərgimi göstərmiş olaydım. Özü də, elə oradakılar da bu fikirdə idi. Üzünə deyilən bir tamaşaçı fikri isə çox ibrətamizdir: "Görün Azərbaycan xalqı nə qədər istedadlıdır ki, Səttar kimi bir rəssamı 60 il ərzində dünyadan gizlədə bilib!" Düşündürücüdür, elə deyilmi? Biz də yenidən xatırlatdıq ki, bir daha təkrarlanmasın...\nHəyatı sənəti ilə sıx şəkildə çulğalaşan rəssamın ilham mənbəyi doğma təbiət, həyatının mənası isə onu başqalarına tanıdacaq və sevdirəcək rənglər idi. Belə bir adamın ümumi axından seçilməməsi mümkünsüzdür və o, addımları, əməlləri, bəzən də lap qeyri-adilikləri ilə bunu sərgiləyirdi. Amma ölkə nə qədər vahid ideologiyaya bağlı olsa da, hər halda artıq nə Stalin repressiyası, nə də Xruşşovun məşhur manej təpkisinə bənzəyən hərəkətlər vardı. Odur ki, Səttar elə mükafatları da, fəxri adları da zəmanəsinə, onun tələblərinə müxalif ola-ola aldı, qazandı. Çünki özündə böyük sənətkarlığı və şəxsiyyəti birləşdirən Səttar Bəhlulzadə fenomeninin el içində mənəvi-psixoloji dayağı o qədər yüksək idi ki, onu sadəcə, inkar etmək artıq mümkünsüzdü. Əslində Səttarın ona göstəriş verməyə çalışanlardan narazı qalmağa haqqı vardı. Əgər o illərə qayıtmalı olsaq, xatırlatmaq istəyirik ki, rəssam 1973-cü ilin əvvəllərində ölkə rəhbəri ilə görüşmək, onunla ölkənin təsviri sənət məkanında baş verənlərlə bağlı fikirlərini bölüşmək istəyirdi. Onun şəxsi mənfəət güdmək niyyətindən uzaq olan bu istəyini dövlət rəhbərindən gizlədən bir məmurun əlində onun vurduğu teleqramı görəndən sonra isə o, hətta ölkədən çıxıb getməyə qərar vermişdi. Özü həmişə deyərdi ki, belələrini çox yaxşı tanıyıram. Bu cür primitiv düşüncəyə malik insanların incəsənət sahəsində ağalıq etmələri dözülməzdir. Həmin vaxt Gürcüstandakı sənət dostları onun Tiflisə dəvət edilməsini, mənzil və emalatxana ilə təmin olunmasını ölkə rəsmiləri ilə razılaşdırmışdılar.\nRəssamın 2 il çəkdiyi yeni əsərləri sərgiyə verməməsi də ona verilən Dövlət mükafatının pulunu almaqdan imtina etməsi də ona göstərilən bu etinasızlıqla, onun respublika rəhbəri ilə görüşünə maneələrlə bağlı idi. Yaxşı ki, həqiqətdə nə istədiyini gec də olsa başa düşdülər və onun ölkə başçısı ilə iki saatdan çox davam edən görüşü baş tutdu. Kabinetlərdə Səttara qarşı yönələn "addımlardan" xəbərsiz olan dövlət başçısı rəssamı diqqətlə dinlədi. Əslində onlar bir-birini çoxdan və yaxşı tanıyırdılar. Elə bu görüşdən sonra Moskvada İmaməddin Nəsiminin 600 illik yubileyi qeyd olunan vaxtlarda Səttar Bəhlulzadənin fərdi sərgisinin təşkili də ölkəyə rəhbərliyi dövründə sənətə və sənətkara yüksək dəyər verən dövlət başçısı ilə rəssamın unudulmaz görüşünün nəticəsində baş tutdu...\nQeyd edək ki, sərginin açılışı anında Bakı xəstəxanasında ölümlə çarpışmaqda olan rəssamdan bədxahları hələ də əl çəkmək fikrində deyildilər. Avqust-sentyabr (1973) aylarında Sabunçu xəstəxanasında rəssamı müalicə edən həkimə göstəriş verib onu Bakıda ləngitməyi, Moskvaya getməyə qoymamağı tapşıranlar bununla da onun məhvinə xidmət etdiklərindən bəlkə də xəbərsiz idilər. Çünki çox az sonra Moskvada bilinəcəkdi ki, o, yoluxucu yox, sağalmaz xəstəliyə düçar olub. Yeri gəlmişkən qeyd edık ki, Səttar bu xəstəxanaya səbəbsiz gəlməmişdi. Daşıdığı titul və qazandığı nüfuz onun Bakıda məşhur olan "leçkomissiya"da müalicə olunmasına əsas verirdi. Amma orada "həkimlərdən" ona yönəli "Niyə evlənmirsən, kişiliyin varmı?" sualını eşidən rəssam onlara kişiliyin nə olduğunu "başa salandan", layiq olduqları cavabı verəndən sonra dostlarının məsləhətilə Sabunçu xəstəxanasında müalicə olunmağa qərar vermişdi. Həkim Mehdi Quliyev isə o vaxt üçün inanılmaz bir addım atıb ona verilən "göstərişin" sirrini rəssama və onun ən yaxın dostlarına açır və təcili olaraq onun Moskvaya aparılmasını məsləhət görür. Belə bir məqamda rəssam cismən Bakıda olsa da, xəyalı Moskvada - onun iştirakı olmadan açılan fərdi sərgisində idi. Bunu bəstəkar həmdəmi Arif Məlikovun sərginin ekspozisiyasına həsr olunmuş albomu ona ərməğan edəndən sonra əsl dostlarına da etiraf edir: "Oğlum yox, qızım yox evləndirəm, toylarını edəm. Özümün də toyum olmayıb, evlənməmişəm. Yaşımın bu vaxtında, ömrümdə birinci dəfədir ki, Moskvada fərdi sərgim açılıb. Ora məni çatdırsanız, arzum ürəyimdə qalmaz". Onun bu sözlərindən xeyli duyğulanan dostları ölümlə çarpışan Səttarı Bakıdan çıxarmağa qərar verirlər. Rəssamın zabratlı çayçı dostu Gülmurad Kərimovun səyi ilə rəssam sentyabrın ikinci yarısında qatarla Moskvaya çatdırılır. O, həm uğurla keçən öz fərdi sərgisinə baxır, həm dostları ilə "Praqa" restoranında bu əlamətdar hadisəni qeyd edir, sonra da N.Piroqov adına xəstəxanada professor Çernousovun cərrah bıçağı altına "düşməyə" imkan tapır. O, oktyabrın ortalarında Bakıya qayıdanda və bu geri dönüş qurban kəsilməklə qeyd ediləndə rəssam yenə də yaratmaq həvəsli idisə də, onun sağalmaz xəstəliyə düçar olduğundan xəbərdar olan yaxınlarının ürəyi qan ağlayırdı. Heç kəs gözəllik aşiqindən birdəfəlik ayrılacağına inanmaq istəmirdi. Özü isə həmin anlarda rənglər dünyasına yeni-yeni çalarlar əlavə etməkdə idi...\nSəttarın əsərlərini bütünlükdə onun təbiətlə "yarışması" kimi də dəyərləndirmək olar. Belə ki, müxtəlif ölçülü tablolarda gerçəkləşənlər o dərəcədə heyrətamizdir ki, kimin kimi üstələdiyini söyləmək çox çətindir. Əslində isə görünənlər bir-birinə meydan oxumağın bariz nümunəsidir. Təbiət bu cür əsrarəngiz gözəllik yaratdığına görə qürurludur, rəssamsa bu gözəlliyi duyub kətanda əbədiləşdirdiyinə görə. Səttarın bütün mənzərələri bunun təsdiqidir. Təbiəti gördüyü kimi çəkməyib, arzuladığı kimi\ngörüntüyə gətirən rəssam reallıqdan kətana qədər uzanan məsafədə filosofdur. Dilindən dahi Füzulinin qəzəli əskik olmayan Səttarın yaratdıqları əsərlərin rəssamlığımız üçün yeni-fəlsəfi mənzərə olması da onun milli təsviri sənətimizə xidmətinin göstəricisidir. Bizcə, Füzulinin poeziyada elədiklərini Səttar rəngkarlıqda gerçəkləşdirə bildi və bununla da rəssamlığımızı yeni məna-məzmunla zənginləşdirdi...\nTanrı ona inam və arzulamaq istedadını əsirgəməmişdi. Elə bu kifayət idi ki, sadə və qəribə çöhrəli əmircanlı balasını, Azərbaycan oğlunu dahi zirvəsinə yüksəltsin, onu rənglərin sehrkarına çevirsin. Səttar bir qərinəlik yaradıcılığının lap əvvəlindən donmuş sayılan sənət zirvəsinə yönəli istedadların, ehtirasların və zövqlərin yürüşünə qoşuldu. Sonda da elə bir zirvəni fəth etdi ki, çoxları hələ də bu ucalıqdan səslənənin kölgəsində itməyə məhkumdurlar. Bütün varlığı qeyri-adi duyğular qaynağı olan və çəkdikləri də görünənlərin zahiri görkəmindən daha çox daxilinin - mahiyyətinin ifadəsi olan Səttar dühasının sonda nur heykəlinə dönməsi də məntiqli sonluq idi. O, "ömür qatarı"ndan "ölüm qatarı"na minəndə - ana təbiət yorğanına büküb Səttarı bağrına basanda da onun qoyub getdiyi "bədii iz"dən heç bir nigarançılığı yoxdu. Bir çoxları kimi heç vaxt Fəxri Xiyabanın həsrətini çəkməyən rəssamın ruhən sevimli anasına, ünsiyyətə üstünlük verdiyi sadə adamlara qovuşmaq istəyinin əleyhinə getməyə də heç kəs cürət etmədi, bunu ona qıymadılar. Səttar belə Səttar idi. Bu haqqı o, sağlığında qazanmışdı. Odur ki, bundan sonra biz bildik-bilmədik, Azərbaycana - onun bənzərsiz bir guşəsi olan qədim Əmircan kəndinə dünyanın hər yerindən ömründə onun adını eşitməyən adamlar üz tutacaqlar, Səttar sənətinin ziyarətinə, onun ruhunun iksiri olan ecazkar rənglər dünyasını görməyə, zövq almağa və dəyərləndirməyə tələsəcəklər...


DB Azərbaycanda nəqliyyat infrastrukturunun inkişafı üçün 500 milyon ABŞ dolları təklif edir\nBiznes və iqtisadiyyat xəbərləri 14 İyul 2006 13:14 (UTC+04:00)\nDünya bankı nəqliyyat infrastrukturunun yenidən qurulması üçün Azərbaycana təxminən 500 milyon ABŞ dolları məbləğində kredit təklif edib. Trend in verdiyi xəbərə görə, bu barədə Azərbaycanın nəqliyyat nazirinin birinci müavini Musa Pənahov xəbər verib. Bu vəsaitləri rayon təyinatlı avtomobil yollarının yenidən qurulmasına sərf etmək nəzərdə tutulub.\nO cümlədən, DB şimal istiqamətində avtomobil yollarının yenidən qurulmasını təklif edir. Hazırda bank Bakı-Şamaxı-Muğanlı yolunun yenidən qurulmasını maliyyələşdirir. Əlavə vəsaitlər çərçivəsində Muğanlıdan Yevlaxa və Yevlaxdan Beyləqana qədər (cənub istiqaməti) yolun yenidən təşkil edilməsi nəzərdə tutulub. Həmçinin Zaqatala, Balakən rayonlarının ərazisindən keçən yolların yenidən qurulması nəzərdə tutulub.\nNəqliyyat Nazirliyinin nümayəndəsinin qeyd etdiyi kimi, Dünya bankının Beynəlxalq yenidənqurma və inkişaf bankının şərtləri ilə təqdim etdiyi vəsaitlər öz şərtlərinə görə BİA çərçivəsində verilən vəsaitlərdən (bu vəsaitləri indi Azərbaycan alır) geridə qalır. Lakin bu vəsaitlər kommersiya banklarının şərtləri ilə yaxşı rəqabət apara bilər.\nBankın Bakı nümayəndəliyinin başçısı Qreqori Yeceyçakın bəyan etdiyi kimi, yaxın 15 il ərzində xeyli irəliləyəcəyi gözlənilən Azərbaycan iqtisadiyyatının inkişafı ilə Dünya bankının da ölkəyə qarşı siyasəti dəyişəcək. Gələcəkdə Azərbaycan artıq Beynəlxalq İnkişaf Assosiasiyasının deyil, Beynəlxalq yenidənqurma və inkişaf bankının kreditlərini alacaq.\nBYİB -nin kreditləri BİA-nın güzəştli kreditlərindən daha çox kommersiya şərtlərinə malikdir və ona görə də bank sübut etməlidir ki, DB digər banklarla müqayisədə ölkə üçün daha sərfəli tərəfdaşdır.\nOnun sözlərinə görə, DB-nin Azərbaycandakı işində investisiya kreditləri böyük yer tutacaq. Bu kreditlər kommersiya şərtləri ilə veriləcək. Bundan başqa, bank kreditlərin verilməsi zamanı qoyulan şərtlərdən əl çəkəcək. Bankın məsləhətləri tövsiyə xarakteri daşıyacaq.


“Azərbaycan Sənaye Korporasiyası” “Ayın işçisi” adını təsis edib - AZƏRTAC – Azərbaycan Dövlət İnformasiya Agentliyi\n“Azərbaycan Sənaye Korporasiyası” ASC (ASK) Korporasiya və onun nəzdində olan törəmə müəssisələrin əməkdaşları üçün hər ayın yekunları üzrə “Ayın işçisi” adını təsis edib.\nASC-dən AZƏRTAC-a bildirilib ki, “Ayın işçisi” adı departamentlərin və müəssisələrin təqdimatı əsasında “Azərbaycan Sənaye Korporasiyası” ASC-nin baş direktoru tərəfindən verilir və bu təqdimatda namizədin əmək fəaliyyətinə dair sənədlər göstərilir.\nBu münasibətlə “Ayın işçisi” adını alan əməkdaşlara Korporasiyanın baş direktoru Kamran Nəbizadə və digər rəsmi şəxslər tərəfindən sertifikatlar təqdim olunub.\nTədbirdə baş direktor Kamran Nəbizadə qeyd edib ki, Korporasiyanın fəaliyyət göstərdiyi müddət ərzində qarşıda duran vəzifələrin həllində bir sıra nailiyyətlərin əldə olunmasına baxmayaraq, problemlər hələ də mövcuddur və onların həlli hər bir əməkdaşın qarşısında məqsəd olmalıdır. “Ölkədə qeyri-neft sektorunun inkişafına öz töhfəsini vermək, bu sektorda bəlli yerə və çəkiyə malik olmaq Korporasiyanın əsas məramlarından olmalıdır ki, “Ayın işçisi” adının təsis olunması da bu baxımdan əhəmiyyət kəsb edir. Bu ad gələcək nailiyyətlər üçün təkanverici rol oynayır”, - deyə Kamran Nəbizadə bildirib.\nBaş direktor vurğulayıb ki, ASC və nəzdində olan törəmə müəssisələrin işçiləri ilə yanaşı Korporasiyanın əməkdaşlıq göstərdiyi fermerlərə də “Ayın işçisi” adı verilib. Bu da onu göstərir ki, fermerlərin işi yalnız Korporasiya deyil, ümumilikdə ölkədə aqrar sektorun inkişafında böyük əhəmiyyət kəsb edir. Diqqətə çatdırılıb ki, Azərbaycanda aqrar sahənin inkişafı istiqamətində dövlət tərəfindən fermerlərə mütəşəkkil dəstək göstərilməsi, kəndli və fermerlər ilə sıx əməkdaşlıq, kənd təsərrüfatı sahəsində səmərəli idarəçilik və beynəlxalq təcrübənin tətbiqi əsas meyarlardandır.\n“Azəralüminium” MMC-nin Gəncə Alüminium Kompleksinin İstehsalat sahələrinin birləşmiş müdirliyinin mütəxəssisi ilə söhbət zamanı baş direktor Kamran Nəbizadə Korporasiyanın nəzdində olan törəmə müəssisələrin inkişafı istiqamətində aparılan işlərin çoxşaxəli olmasını və hər bir sahənin fərqli yanaşma, məxsusi həll yolları tələb etməsini vurğulayıb. Baş direktor “Azəralüminium” MMC-nin də bu baxımdan istisna olmadığını qeyd edib və bildirib ki, yeni Anod İstehsalı və Gəncə Gil-Torpaq zavodunun, həmçinin Elektroliz zavodunun ikinci fazasının tikintisi ilə istehsal gücünün gələcəkdə 100 min tona çatdırılması, nəticədə yeni iş yerlərinin yaradılması yolu ilə əhalinin maddi rifahının yüksəldilməsi qarşıda duran prioritet məsələlərdəndir.\nAZERTAG.AZ :“Azərbaycan Sənaye Korporasiyası” “Ayın işçisi” adını təsis edib


Elmar Vəliyevin boş çıxan “kişi sözü”-VİDEO | Xural qəzeti\nƏsas Səhifə/MANŞET/Elmar Vəliyevin boş çıxan “kişi sözü”-VİDEO\nElmar Vəliyevin boş çıxan “kişi sözü”-VİDEO\n2 İyul 2016\nElmar Vəliyev sahibkara beləcə də deyib: “Sizin mülkiyyətiniz var idi, daha yoxdur. Gedin kimə istəyirsiniz şikayət edin, nə istəyirsiniz, edin”\nGəncənin icra başçısı sahibkar Pərvanə İsgəndərovanın mülkünü sökdürüb yerində özünə ticarət mərkəzi tikdirir…\nGəncə şəhər Apellyasiya Məhkəməsində sahibkar Pərvanə İsgəndərovanın Gəncə şəhər İcra hakimiyyətinə qarşı irəli sürdüyü iddia tələbi üzrə Gəncə İnzibati-İqtisad Məhkəməsinin qərarından sahibkar tərəfindən verilən apellyasiya şikayətinə baxılıb.\nGəncə Apellyasiya Məhkəməsinin hakimi Şamil Rzaquliyevin sədrliyi ilə keçirilən məhkəmə iclasında iddiaçı tərəfin vəkili Əlibaba Rzayev bir neçə vəsatət qaldıraraq, iş üzrə qərar qəbul etmək məqsədilə müvafiq sənədlərin məhkəməyə gətirilməsini hakim heyətindən xahiş edib: “Sahibkar Pərvanə İsgəndərova mülkiyyət hüquqlarını bərpa etmək üçün sonadək mübarizə aparmaqda israrlıdır.”\nQeyd edək ki, Gəncə şəhər icra hakimiyyətinin başçısı Elmar Vəliyev Gəncə şəhər Cavadxan 34 ünvanında yerləşən XIX əsrə məxsus tarixi abidəni sökərək, yerində 840 kvadrat metrlik sahəsi olan biznes mərkəzinin tikintisini aparır. Həmin tarixi abidə eyni zamanda orada iş fəaliyyətini davam etdirən bir neçə sahibkarın əlindən alınıb. Bütün rəsmi sənədlər əsasında mülkiyyət hüququna malik olmalarına baxmayaraq, sahibkarlar məhkəmələrdə mülkiyyət hüquqlarını bərpa etməyə məcbur ediliblər.\nHüququ pozulan tərəflərdən biri olan İlqar İbrahimovun sözlərinə görə, ona məxsus iki fotoatelye də Elmar Vəliyev tərəfindən heç bir xəbərdarlıq edilmədən sökdürülüb. Uzun proseslərindən sonra isə məhkəmə qərar qəbul edib.\nDaha bir xatırlatma. İlham Əliyev ötən il oktyabrın 12-də Nazirlər Kabinetinin 2015-ci ilin doqquz ayının sosial-iqtisadi inkişafının yekunlarına həsr olunmuş iclasında deyib: «Sahibkar heç kimə – nə yerli icra orqanlarının, nə də hüquq mühafizə orqanlarının nümayəndələrinə borclu deyil, ancaq dövlətin vergisini verməlidir, vəssalam. Sahibkarları boğurlar, soyurlar, incidirlər. Bu, dözülməz haldır».\nBuna baxmayaraq, Gəncə şəhər icra hakimi Elmar Vəliyevin əmr və sifarişlərini həyata keçirən yerli hüquq mühafizə orqanları, eyni zamanda məhkəmə hakimləri sahibkarların əleyhinə qərarlar çıxarır və onların mülkiyyət hüquqlarını pozmaqda davam edirlər.\nXatırladaq ki, Gəncə İnzibati-İqtisadi Məhkəməsi hakim Fikrət Cilingir oğlu Hüseynovun 19 fevral 2015-ci il tarixli qərarı ilə iddiaçı Pərvanə Cəfər qızı İsgəndərovanın Gəncə şəhər İcra Hakimiyyətinə qarşı qeyri-yaşayış sahəsi ilə təmin etmək vəzifəsinin cavabdehin üzərinə qoyulması və vurulmuş ziyanın ödənilməsinə dair iddia tələblərini təmin etməyib. Pərvanə İsgəndərova Gəncə İnzibati-İqtisadi Məhkəməsinin bu qərarından Apellyasiya şikayəti verib və Gəncə Apellyasiya Məhkəməsinin İnzibati-İqtisadi kollegiyası hakim Zərbəliyev Zərbəli Şirinbala oğlunun sədrliyi ilə 16 oktyabr 2015-ci ildə şikayətə baxaraq onu qismən təmin edib. Gəncə Apellyasiya Məhkəməsinin 19 fevral 2015-ci il tarixli qərarı qismən ləğv edilib və Gəncə şəhəri, Nizami rayonu, Atatürk prospekti ilə A.Abbaszadə küçəsinin kəsişməsində inşa olunan binanın birinci mərtəbəsindən 46 (qırx altı) kv.m. qeyri-yaşayış sahəsinin Pərvanə İsgəndərovaya verilməsi vəzifəsi Gəncə şəhər İcra Hakimiyyətinin üzərinə qoyulub. İş adamı Pərvanə İsgəndərova bu qərarla da razılaşmayıb və daha yüksək instansiyaya, Ali Məhkəməyə müraciət edib. Ali Məhkəmə Bakı şəhərində 21 aprel 2016-cı ildə hakim Bədəlov Kəmaləddin Nurəddin oğlunun sədrliyi ilə işə baxaraq, iddiaçı Pərvanə İsgəndərova Cəfər qızının kassasiya şikayətini qismən təmin edib və Gəncə şəhər Apellyasiya Məhkəməsinin İnzibati-İqtisadi kollegiyasının 16 oktyabr 2015-ci il tarixli qərarını ləğv edib. İş təkrar baxılması üçün Gəncə Apellyasiya Məhkəməsinə göndərilib.\nİddiaçı Pərvanə İsgəndərova cavabdeh Gəncə şəhər İcra Hakimiyyətinin üzərinə Cavadxan küçəsi 34 saylı ünvanda uçurulmuş binanın yerində inşa edilməklə müvafiq ölçülərdə, tam təmirli qeyri-yaşayış sahələri ilə təmin etmək vəzifəsinin qoyulması və cavabdehin vurduğu ziyana görə, 04.11.2011-ci il tarixdən məhkəmə qərarı ilə icra olunan vaxtadək hər ay üçün 3.000 manatdan hesablanmaqla müəyyən edilən məbləğin ona ödənilməsinə dair qərar çıxarılmasını xahiş edib.\nİddiaçı tələbini onunla əsaslandırmışdır ki, Gəncə şəhəri, Cavadxan küçəsi 34 ünvanındakı binanın girişinin birinci mərtəbəsində yerləşən 16.6 kvm və 29.4 kv metrlik qeyri-yaşayış sahələri iddiaçının xüsusi mülkiyyətində olmuş, həmin sahələrdə sahibkarlıq fəaliyyəti ilə məşğul olmuş və oradan əldə etdiyi gəlirlə ailəsini dolandırmışdır. Həmin bina XIX əsrə aid olan tarix və mədəniyyət abidəsi olmuş, buna görə də Azərbaycan Respublikası Nazirlər Kabinetinin 02 avqust 2001-ci il tarixli, 132 saylı qərarı ilə yerli əhəmiyyətli tarix və mədəniyyət abidəsi kimi dövlət mühafizəsinə götürülmüşdür. Lakin Gəncə şəhər İcra Hakimiyyətinin başçısı həmin binanın guya qəzalı vəziyyətdə olduğunu bəhanə gətirərək sökülməsinə qərar vermişdir. Halbuki Azərbaycan Respublikasının qanunvericiliyi tarix və mədəniyyət abidələrinin sökülməsini birmənalı olaraq qadağan edir. Əgər Gəncə şəhəri, Cavadxan küçəsi 34 ünvanda yerləşən bina həqiqətən qəzalı vəziyyətdə idisə, yerli əhəmiyyətli tarix və mədəniyyət abidəsi hesab edildiyi üçün, həmin bina mütləq bərpa edilməli idi.\nElmar Vəliyevin boş çıxan “kişi sözü”\nPərvanə xanım mülkü dağıdılandan sonra bir neçə dəfə işlə bağlı Elmar Vəliyevlə görüşəsi olur. İlk əvvəllər Elmar Vəliyev Pərvanə İsgəndərovaya normal qaydada hər şeyi izah edir, söz verir ki, onun mülkünün müqabilində yerlə elə həmin ərazidə təmin olunacaq. Vəd verir. Hətta beləcə də deyir ki, mən bu məqamda oturmuşam, bu şəhərin icra başçısıyam, sizə söz verirəm ki, mülkünüzün müqabilində elə həmin yerdə obyektlə təmin olunacaqsınız. Sonra isə bu sözünü unudur. Bəli, sözünü yeyir Elmar Vəliyev. Daha Pərvanə xanımla görüşmür. Bir dəfə görüşəndə Elmar Vəliyev beləcə də deyir: “Sizin mülkiyyətiniz var idi, daha yoxdur. Gedin kimə istəyirsiniz şikayət edin, nə istəyirsiniz, edin.” Bax belə. Ölkənin ikinci böyük şəhərinin hakimi-mütləqi bu gün belədir, səhər elə. “Burada mənəm, Bağdadda kor xəlifə” misali. Hətta kor xəlifələrin belə ədaləti vardı – Elmar Vəliyevdə o da yoxdur.\nİyunun 28-də baş tutacaq məhkəmə öncəsində strateq.az və xural.com əməkdaşları Gəncədə Pərvanə İsgəndərova və vəkili Əlibaba Rzayevin mətbuat üçün brifinqini lentə aldı. Mətbuat konfransından hazırlanan proqramı indi Oxucularımızın diqqətinə təqdim edirik:\nKomitə sədri haqqındakı iddialar qurumu mənfi xəbərlərin «lideri» etdi\nFikrət Fərəməzoğlu həbs edildi


"Türkiyeye investisiyalarımız 18 mlrd. dolları ötecek" – SOCAR-ın prezidenti - Azadliq Xeber\n"Türkiyeye investisiyalarımız 18 mlrd. dolları ötecek" – SOCAR-ın prezidenti\n"Türkiyəyə investisiyalarımız 18 mlrd. dolları ötəcək" - SOCAR-ın prezidenti\n15.12.2016 / 13:33 xeber –\nSOCAR-ın Türkiyə iqtisadiyyatına yatırdığı investisiyaların həcmi 18 mlrd. dolları ötəcək. "APA-Economics" xəbər verir ki, bunu SOCAR-ın prezidenti Rövnəq Abdullayev "Anadolu" agentliyinə müsahibəsində bildirib.\n"Bu yatırımlar bizim Türkiyəyə olan güvənimizin göstəricisidir. Biz Türkiyənin qısa bir müddət ərzində enerji körpüsü olduğunu anlayırıq. Qardaş ölkənin bu cür irəliləməsi bizi daha da qürurlandırır. ", – deyə R. Abdullayev bildirib.\nSOCAR prezidenti qeyd edib ki, bu günə qədər SOCAR tərəfindən 3,7 mlrd. dollar həcmində investisiya yatırılan STAR zavodunda tikinti işlərinin 80%-i yekunlaşıb. "Düşünürəm ki, 2018-ci ildə zavod istismara veriləcək", – deyə SOCAR prezidenti qeyd edib.


“Bu komanda ilə islahatlar mümkün deyil” – Xural qəzeti\nƏrəstun Oruclu: “Müxalifət açıq şəkildə nümayiş etdirdi ki, o, ölkədə sabitliyin qorunmasında maraqlıdır”;\nAzərbaycanda milli valyutanın devalvasiyası, həmçinin, bahalaşmanın mövcudluğu şəraitində bir sıra pozitiv addımların müşahidə olunması müzakirə mövzusudur. Xüsusilə də gömrük sadələşdirilməsi, istehsala yönəlik təşəbbüslərə dəstək verilməsi, kadr yenilənmələri kimi addımlar təqdirlə qarşılanır və ciddi islahatların anonsu kimi dəyərləndirilir. “Şərq-Qərb” Araşdırmalar Mərkəzinin rəhbəri, politoloq Ərəstun Oruclu ilə söhbətimizə bu məsələdən başladıq:\n– Ərəstun bəy, son zamanlar atılan müsbət addımların, verilən müsbət qərarların fonunda yaxşılığa doğru nələrinsə olacağı qənaəti formalaşmaqdadır. Siz necə, bu optimizmi bölüşürsünüzmü?\n– Şübhəsiz ki, müəyyən hərəkətlilik hiss olunur. Nəzərəçarpan budur ki, bir müddət ölkədəki iqtisadi çətinliklərə, sosial problemlərə, milli valyutanın devalvasiyasına baxmayaraq, hökm sürən durğunluğun bir növ yeni fazaya keçməsi müşahidə olunur. Görünən budur ki, məsələn, müəyyən kadr dəyişiklikliyinə başlanılıb. Yeri gəlmişkən, bu məsələdə də ictimai rəyin təsiri özünü göstərir. Son vəzifədən xaric olunan icra başçıları, onların hərəkətləri, davranışları haqqında ilkin məlumatlar, bilirsiniz ki, sosial şəbəkələrdə yayıldı, bundan sonra ictimailəşdi, bir qədər də mediaya çıxdı. Nəticədə onlar tutduqları vəzifədən azad olundular, özü də öz ərizəsi ilə, yəni formal qaydalarla yox, konkret olaraq məhz tutduqları vəzifəyə uyğun olmadıqlarına, etimadı itirdiklərinə görə. Hesab edirəm ki, bu, yaxşı haldır, müsbət tendensiyadır. İnanmaq istəyirəm ki, bu tendensiya davam edəcək. Çünki həqiqətən də bu gün layiq olmadığı postu tutan xeyli kadrlar var ki, onlar nəinki ölkəyə, cəmiyyətə, artıq hakimiyyətin özünə ağır yük olub və ciddi problemlər yaradırlar. Əgər hakimiyyətin siyasətində artıq bu tip kadrlardan yaxa qurtarmaq qərarı verilibsə, buna müsbət yanaşmaq lazımdır. Digər tərəfdən, hələlik rəsmi səviyyədə olmasa da, ölkə üçün həm daxildə, həm onun xaricində, beynəlxalq aləmdə ciddi problemlər yaradan siyasi məhbus məsələsi, bu problemin həlli barədə pozitiv fikirlər söyləmək olar. Gözləntilər var. Ehtimallar var ki, bu məsələ həll oluna bilər. Xüsusən də qarşıdan Novruz bayramı gəlir, mart ayında adətən, ənənəvi olaraq belə addımlar atılır.\n– Necə bilirsiniz, bu problemin həlli hansı zərurətdən irəli gələ bilər? Yəni deyirsiniz artıq hakimiyyət bu problemin həll olunmalı olduğunu qəbul edir?\n– Hakimiyyət özü də artıq bunu hiss edir. Çünki dediyim kimi, bu məsələ artıq hakimiyyət üçün ağır bir yükə çevrilib, bu yükü daşımaq mümkün deyil. Digər tərəfdən, ölkənin daxilində də bu məsələ növbəti dəfə geniş formatda, geniş rakursda ictimailəşib, gündəmə gəlib, artıq müraciətlər olur ki, bu məsələni bağlamaq, insanları azad etmək lazımdır. Həmçinin, beynəlxalq aləmdən bu məsələyə marağın artması faktı ortadadır. AŞPA prezidenti Aqramunt Azərbaycanda səfərdə oldu və onun həbsxanada İlqar Məmmədovla görüşməsi məncə, məhz siyasi məhbus məsələsinin həllinə eyham idi.\n– Adətən, hakimiyyət siyasi məhbus məsələsinin qabardılmasına qıcıqlı reaksiya verir, hətta həmin şəxslər əfv siyahısından kənarda saxlanılır. Bu dəfə oxşar situasiya yarana bilərmi?\n– Mən bunu düşünmürəm. Hakimiyyət beynəlxalq səviyyədə təpkilər olanda inkarçılıq və əksinə getmə yolunu tutur. Ancaq indi biz təpki görmürük. Birincisi, Aqramunt AŞ PA prezidentinin Azərbaycana, Azərbaycan hakimiyyətinə loyal yanaşmış bir şəxsdir, bu gün AŞPA prezidentidir. Hesab edirəm ki, onun bu məsələ ətrafında daha açıq və hərtərəfli danışmaq imkanı olub. Sadəcə, özü bu barədə heç bir açıqlama vermədi. Amma bu, artıq ilk növbədə daxili tələbatdan, daxili ehtiyacdan yaranan bir reallıqdır ki, siyasi məhbuslar azad olunmalıdır, bu problem öz həllini tapmalıdır. Düşünürəm ki, bu cür düşüncə, yanaşma artıq hakimiyyətdə də var. Bilirsiniz ki, bu məsələ hal-hazırda ABŞ Konqresinə təqdim olunmuş qanun layihələrində də Azərbaycana müəyyən təhdidlər yaradır. – baxmayaraq ki, sanksiyalarla bağlı həmin qanun layihələrinə bir çoxları ciddi yanaşmır. Mən hesab edirəm ki, bu, ciddi məsələdir. Sanksiyalarla bağlı məsələnin məhz qanun layihəsi şəklində təqdim olunması xeyli ciddi risklər doğuran amildir. 907-ci düzəlişi 25 ildən artıqdır həm ABŞ, həm Azərbaycan tərəfdən xeyli insanlar çalışsa da, ləğv etmək mümkün olmadı. İndi yeni bir sanksiyaları nəzərdə tutan qanunun qəbulu çox ciddi problemlər yarada bilər, təkcə münasibətlərə yox, həm də Azərbaycanın özünə.\n– Sanksiya layihələri sanki Domokl qılıncı kimi Azərbaycanın başı üzərindən asılı saxlanılıb. Sizə elə gəlmirmi ki, bu, hardasa təhdid rolunu oynayır?\n– Bu, təhdid deyil. Məsələyə bir qədər obyektiv, realist yanaşmaq lazımdır. Konqresə qanun layihəsi təqdim olunursa, ona müəyyən bir müddətdə baxılması zərurəti yaranır. Buna təhdid demək düzgün deyil. Ona görə ki, artıq bu, artıq müzakirəyə çıxarılmaq üçün təqdim olunmuş qanun layihəsidir. Bunun müzakirəsi iki ay tez, iki ay gec hökmən olacaq. Müzakirə olunan layihə ilə bağlı da müvafiq qərar qəbul ediləcək.\n– Amma İlham Əliyev-Barak Obama görüşünün olması və ordakı müzakirələr vəziyyəti kəskin şəkildə dəyişə bilər, razılaşırsınız?\n– Bu görüşün baş tutması üçün ilk növbədə siyasi məhbus məsələsi öz həllini tapmalıdır. Mən düşünürəm ki, qarşıdan gələn prezident seçkiləri ərəfəsində Obama Administrasiyası – özü də bu, asan seçkilər olmayacaq, Demokratlar Partiyasının daxilində də namizədlər arasında kifayət qədər kəskin mübarizə gedir – xeyli sayda siyasi məhbusları olan ölkənin rəhbəri ilə görüşərək özünü medianın, beynəlxalq təşkilatların hədəfinə gətirmək istəməyəcək.\n– Amma indiki həssas dönəmdə Azərbaycanı kənara itələmək onu Rusiyanın ağuşuna atmaq demək olardı…\n– Bu, köhnə nağıldır.\n– Köhnə olsa da, yenə aktualdır… Roqozinin Bakıya qəfil səfəri bu “nağıl”ın həm də təzə olduğunu isbatladı…\n– Aktualdır, amma bu gün aktual olan başqa məsələlər də var. Bu gün ABŞ konkret olaraq Rusiyanın özünü hədəfə alıb. Ona görə kiminsə Rusiyaya birləşməsi, yaxınlaşması ABŞ üçün elə böyük risk yaratmır, xüsusilə də Azərbaycan. Azərbaycan özü bu məsələdə maraqlı deyil. Yəni acığa düşüb Rusiyaya birləşmək…Hansı Rusiyaya, batmaqda olan, problemli Rusiyayamı? Azərbaycanın iqtisadi maraqları onu Rusiyadan məsafədə dayanmağa sövq edir. Çünki bu günlərdə Bakıda Cənub-Qərb Dəhlizi ilə bağlı növbəti toplantı keçirildi və burada Qərbin enerji təmsilçiləri kifayət qədər yüksək səviyyədə təmsil olunmuşdu. Deməli, Bakı da bu əməkdaşlıqda maraqlıdır.\nTutaq ki, Azərbaycan-Qərb anlaşması alınmayacaqsa, Bakı insan haqları məsələsinə görə gedib Rusiyanın himayəsinə keçəcəksə, burada kimin itkisi daha çox olacaq? Əlbəttə ki, Azərbaycanın itkisi daha çox olacaq. Çünki bu halda sanksiyalar işə düşəcək və həmin sanksiyalarda enerji əməkdaşlığı da konkret bir bənd olaraq göstərilib. Mən düşünmürəm ki, Azərbaycan tərəfindən daim istifadə olunan o təhdid bu gün işləyəcək. Fikrimcə, onun işləmək ehtimalı çox azdır. Çünki Vaşinqton artıq onun zəif tərəfini tutub. Zəif tərəfi budur ki, belə bir addım atılması Azərbaycanın, rəsmi Bakının öz marağına ziddir, ilk növbədə özünə ziyandır. Səbəb nədir? Mən siyasi məhbusları azad etmirəm. Bu qiymətə dəyərmi? Təbii ki, dəyməz.\n– Bəs, bu variant mümkündürmü ki, rəsmi Bakı Qərbin münasibətini saf-çürük edib məcburən şimala üz çevirə bilər?\n– Xeyr, bu, mümkün deyil. Siyasi məhbusları azad etməmək istəyinə görə belə bir addım atılarsa, bu, artıq siyasi addım deyil, siyasətdən uzaq bir şeydir.\n– Əgər sanksiya məsələsi reallaşarsa, onda necə?\n– Sanksiya məsələsinin də səbəbi siyasi məhbuslardır.\n– Martdan sonrakı ayları siyasi məhbuslarsız Azərbaycan kimi xarakterizə edənlər var. Siz necə düşünürsünüz?\n– Mən də belə fikirləşirəm. Hesab edirəm ki, artıq soyuq başlı siyasi yanaşma bunu tələb edir və fikrimcə, bu, olacaq.\n– İndiki situasiyada başqa hansı addımların atılmasını gözləyirsiniz? Görünən budur ki, artıq hakimiyyət ictimai rəyi nəzərə alır, mətbuat yazılarına həssas münasibət var. Sizin ideya və təklifləriniz varsa, buyurun.\n– Mətbuat hakimiyyət tərəfindən həmişə izlənilib. Sadəcə olaraq, ictimai rəy nəzərə alınmayıb. Amma indi ictimai rəyi nəzərə almağa başlayıblar və bu, müsbət tendensiyadır. İctimai rəylə hesablaşmaq da indiki şəraitdə, indiki həssas məqamda çox zəruridir. Hansı addımlar atılmalıdır? Təbii ki, birincisi, iqtisadi islahatların həyata keçirilməsi çox vacibdir. Bazarın liberallaşdırılması istiqamətində addımlar atılır, amma hələlik bunlar yarımçıq addımlardır. Burda kompleks yanaşma olmalıdır, çox əsaslı, fundamental islahatlar həyata keçirilməlidir. Zaman yoxdur. Deyək ki, aqrar sektorla bağlı biz hələ fevral ayının əvvəllərində təklif vermişdik. Demişdik ki, kənd təsərrüfatı məhsulları istehsal edən kiçik və orta sahibkarlıq subyektlərinə dövlət tərəfindən istehsala yönəlik subsidiyalar ayrılsın. Artıq yaz-tarla işləri başa çatmaq üzrədir, adətən, bu işlər martın sonunadək yekunlaşır. Lakin bu addımlar atılmadı. Deməli, ölkə yay aylarında da xeyli dərəcədə idxal məhsullarından asılı olacaq. Deməli, bazarda bahalıq olacaq. Nəzərə alaq ki, manat addım-addım dəyərini itirməkdə davam edir. Yəni bu işlər sürətlə həyata keçirilsəydi, Azərbaycan üçün çox faydalı olardı. Amma təəssüf ki, bu addımlar atılmır.\n– Vaxtaşırı belə fikirlər eşidilir ki, “inqilabsız keçinmək mümkün olmayacaq”. Necə bilirsiniz, mövcud şərtlər çərçivəsində belə yanaşmalar yerindədirmi? Bu gün fors-major hadisələr Azərbaycana nə dərəcədə fayda verə bilər?\n– Mən inqilab məsələsi ilə bağlı dəfələrlə fikrimi bildirmişəm. İnqilab zorakılıqdır. Vəziyyəti inqilab həddinə çatdırmaq heç kəsə lazım deyil. İnqilab elə bir şeydir ki, bu, ölkənin daxilinə kənar müdaxilələr üçün imkan yaradır. Bu isə faciə, fəlakət deməkdir. Ən yaxşı, ən yumşaq halda ölkənin suverenliyinin xeyli dərəcədə itirilməsi deməkdir. Bu baxımdan mən heç vaxt bu yolu alqışlamamışam. Hesab edirəm ki, praqmatik islahatlar istiqamətində hesablanmış addımlar atmaq həmişə mümkündür.\n– Hətta bu komanda ilə də?\n– Komanda korrektə olunmalıdır, bu komanda ilə mümkün deyil, əlbəttə. Komandanın korrektə olunması prosesi gedir, amma çox ləng gedir, vaxt itirilir. Amma əsas siyasi iradədir. Siyasi iradə varsa, bunu həyata keçirmək mümkündür. Siyasi iradə olan yerdə komanda dəyişmək məsələsi artıq texniki məsələdir.\n– Siyasi iradə varmı?\n– İstək görünür.\n– Siyasi müxalifətin bu prosesdəki mövqeyi necə, qaneedicidirmi?\n– Azərbaycanda müxalifət çox rəngarəngdir. Bütün bu sosial-iqtisadi böhran dönəmində müxalifət açıq şəkildə nümayiş etdirdi ki, o, ölkədə sabitliyin qorunmasında maraqlıdır, ölkənin milli maraqlarının riskə atılmasında maraqlı deyil və bu istiqamətdə pozuculuğa əl atmır və s. Bu mövqe çox sağlam bir mövqedir və iqtidar da bunu nəzərə almalıdır.\n– Ötən həftə ərzində Qərbdən də Bakıya çoxsaylı səfərlər oldu, Rusiya rəsmisi də gecəyarı Azərbaycana gəldi. Sizcə, Azərbaycan uğrunda savaşda kim daha çox qazandı?\n– Bu gün bunu söyləmək çətindir. Hələ ortada konkret nəticə yoxdur. Nəticələrdən biri hələlik budur ki, Azərbaycanın Avropanın enerji təchizatında iştirakı növbəti dəfə təsdiqləndi və növbəti dəfə buna “yaşıl işıq” yandırıldı. Bu baxımdan hesab etmək olar ki, hələlik uduş Azərbaycandadır. Qalır bunu inkişaf etdirmək. Bunu inkişaf etdirmək üçün indiki ikitərəfli sıxıntı şəraitində çox çevik manevrlər olmalıdır ki, itkisiz şəkildə bu mərhələdən çıxa bilək.\nBrent nefti 39,4 dollara satılır


“Azərbaycan millisinə erkən qol vurmalıyıq” – Tomaş Vaçlik | 24saat\n“Azərbaycan millisinə erkən qol vurmalıyıq” – Tomaş Vaçlik\n“Bizim üçün uğursuz start oldu. İlk oyunda qalib gəlməli idik. Bu gün Azərbaycan millisi ilə oyunda bunu bacara bilərik. İnanıram ki, azarkeşlərin dəstəyi ilə qalib gələcəyik”.\nQol.az-ın məlumatına görə, bunu Çexiya millisinin qapıçısı Tomaş Vaçlik yerli mətbuata açıqlamasında deyib.BUNLARA DA BAXIN\nO, DÇ-2018-in seçmə mərhələsində bu gün millimizlə keçiriləcək oyunla bağlı fikirlərini bildirib: “Ötən oyun zəif çıxış etdik. Almaniyaya 0:3 hesabı ilə uduzmamalı idik. Bunu təkrarlamaq olmaz. Azərbaycana erkən qol vurmalıyıq.\nRəqibin heyətində yaxşı futbolçular var. Onalrın çoxu avrokuboklarda çıxış edir. 2 oyuna 6 xal toplayıblar və qol buraxmayıblar. Azərbaycan millisinin müdafiə xətti də güclüdür. Norveçlə oyun bunun sübutudur”.\tXatırladaq ki, bu gün keçiriləcək Çexiya – Azərbaycan oyunu saat 22:45-də başlayacaq.\nAzərbaycan cüdosu dünya reytinqində ilk onluqda


Cəmil Həsənli Elvin İsayev haqqında - 21 Декабря 2019 - WWW.TOLISHSTAN.COM\n/ Новости сайта / XƏBƏRLƏR / Cəmil Həsənli Elvin İsayev haqqında\n48 0 XƏBƏRLƏR\nDoğrusu, nə real həyatda, nə də sösial şəbəkədə Elvinlə hansısa bir tanışlığımız olmayıb. Söyüşlərinə də əhəmiyyət verməmişik və bircə dəfə də soruşmadıq ki, ay Elvin bəy bizi niyə söyürsən? Ancaq Elvin İsayevi Almaniya, Hollandiya, Rusiya, Ukrayna kimi ölkələrdə həbs etsəydilər buna əhəmiyyət verməmək olardı. Onu Azərbaycan hüquq mühafizə orqanları Kiyevdən oğurlayaraq Bakıya gətiriblər.\nBizim ölkədə hüquq deyilən bir şey yoxdur, insan əzabları üzərində gecə-gündüz işləyən işgəncə labaratoriyası var. Bu ölkədə günahı olan adamı belə adam kimi istintaq etmirlər, "Bandotdel"in işgəncə labaratoriyasından keçirirlər, bədəninə elektrik cərəyanı buraxıb, nalayiq üsullarla təsdiqləyici ifadələr alırlar. Bu ifadələri alana kimi istintaq altında olan adamın sağ qalması bir möcüzədir.\nElvin İsayev də indi bu "möcüzə" ilə üz-üzədir. Bizi söyməsindən asılı olmayaraq onun hüquqları pozulub. Özünə hörmət edən bir ölkə dünyada işgəncə labaratoriyası kimi tanın bir məmləkətə, Əliyev rejimi kimi insan qanına susamış bir rejimə Elvini verməməli idi. O, öz ağılsızlığından, sadəlövhlüyündən bu bəlayə düşüb, şəkildə gördüyünüz bu gül üzlü uşaqların başsız qoyub. Amma indi ondan hesab sormağın vaxtı deyil.\nƏldə etdiyimiz məlumatlara görə, onunla amansızcasına rəftar edirlər və onun həyatı təhlükə qarşısındadır. Yerli hüquq müdafiəçiləri, beynəlxalq insan haqları təşkilatları, vətəndaş cəmiyyəti təmsilçiləri onu müdafiəsiz qoymamalıdırlar. Qırmızı Xaç Komitəsinin Bakıdakı nümayəndəliyi onunla görüşməyə cəhd etməlidir. Nə qədər ağır olsa da, Elvin İsayevin pozulmuş hüquqlarını müdafiə etməkdə, ona ictimai dəstək ifadə etməkdə özümüzdə güc tapmalıyıq.


17.01.2019 – cu il tarixdə Nakam adına Mərkəzi kitabxanada 20 yanvar şəhidlərinin xatirəsini yad etmək üçün “Qəhrəmanlıq tariximizin 20 yanvar səhifəsi” adlı xatirə gecəsi keçirildi. Tədbirdə Şəhidlərin müqəddəs ruhları bir dəqiqəlik sükutla yad edildi. Sonra əməkdaşlarımız Y.Sadıqlı və A.İsmayılova ardıcıl olaraq 20 yanvar haqqında xatirələrini bölüşərək qeyd etdilər ki, “Sovet qoşunlarının qanunsuz yeridilməsi nəticəsində Bakıda və Azərbaycan rayonlarında 146 nəfər öldürülmüş, 744 nəfər yaralanmış, 841 nəfər qanunsuz həbs olunmuşdur; hərbi qulluqçular tərəfindən 200 ev və mənzil, 80 avtomaşın, o cümlədən təcili yardım maşınları, yandırıcı güllələrin törətdiyi yanğın nəticəsində dövlət əmlakı və şəxsi əmlak məhv edilmişdir. Həlak olanların arasında qadınlar, uşaqlar və qocalar, həmçinin təcili yardım işçiləri və milislər olmuşdur. Qara Yanvar faciəsi nəticəsində SSRİ Konstitusiyası və Azərbaycan SSR Konstitusiyası kobudcasına pozulmuş, Azərbaycan Respublikasının suveren hüquqları tapdalanmışdır. Qabaqcadan hazırlanan bu təcavüzkarlıq aksiyası Azərbaycan xalqının demokratiya və milli azadlıq uğrunda mübarizəsini boğmaq, xalqı təhqir edərək ona mənəvi zərbə vurmaq məqsədi daşımışdır”. Və bir də qeyd olundu ki, “1990-cı ildə Bakıda 20 Yanvar və Azərbaycan tarixində ondan əvvəl baş vermiş faciəli hadisələr XX əsr boyu xalqımıza qarşı yeridilən düşünülmüş siyasətin növbəti təzahürü idi. Sovet rəhbərliyinin himayədarlığı ilə başlayan Dağlıq Qarabağ hadisələri, Azərbaycan xalqına qarşı soyqırımı və azərbaycanlıların Ermənistan ərazisindəki əzəli torpaqlarından qovulması bu siyasətin mərhələləridir.\nSovet ordusunun böyük heyətinin, xüsusi təyinatlı bölmələrin və daxili qoşunların Bakıya yeridilməsi xüsusi qəddarlıq və görünməmiş vəhşiliklə müşayiət edildi. SSRİ 1956-cı ildə Çexoslovakiyaya, 1968-ci ildə Macarıstana və 1979-cu ildə Əfqanıstana qarşı həyata keçirdiyi hərbi müdaxiləni hətta o zamankı Sovet İttifaqının müttəfiq respublikalarından biri olan Azərbaycanda da təkrarlamaqdan çəkinmədi”.\nTədbirdə həmçinin 20 yanvar şəhidlərinə həsr olunmuş şeirlər səsləndi və videoçarx nümayiş olundu.\nSonda dəhşətli hadisəni əks etdirən “20yanvar-əsarətin son gecəsi” adlı sərgiyə baxış oldu.


Rüfət Səfərovun müdafiə komitəsi toplandı; Eldar Sabiroğlu: “Ramiz Mehdiyevi özümə düşmən hesab edirəm” – Xural qəzeti\nRüfət Səfərovun müdafiə komitəsi toplandı; Eldar Sabiroğlu: “Ramiz Mehdiyevi özümə düşmən hesab edirəm”\nEldar Sabiroğlu hesab edir ki, Prezident Administrasiyasının rəhbəri Ramiz Mehdiyev onun barəsində tənqidi yazılarına görə bu yolla ondan intiqam alır: “Mənim Azərbaycan hakimiyyətinin yüksək eşalonunda oturmuş birisi haqqında yazdığım silsilə yazılar və siyasi hekayətlərim ötərisi ola bilməzdi. Mən Ramiz Mehdiyevi nəzərdə tuturam. O adamın nə qədər intiqamçı olduğunu bildiyimdən, dərk edirdim ki, buna görə nə zamansa mənə “dərs veriləcək”. Allahdan arzu edərdim ki, o “dərs” mənim özümə verilsin, mənim intiqamımı oğlumdan almasınlar. Amma o cür şəxslər insanı övladı ilə imtahana çəkirlər. Ramiz Mehdiyevi özümə düşmən hesab edirəm. Mən onun haqqında üç hekayət yazdım. Nəticəsini də gözləyirdim. Amma belə sərt şəkildə oğlumdan intiqam alınması barədə heç fikirləşmirdim. Hərçənd, Rüfətin anası deyirdi ki, “övladıma ziyan verəcəklər”.\nLakin mən öz məsləyimdən dönmədim. Bu gün də acısını çəkirəm. Amma eybi yox, o acı bir gün şirinliyə qovuşar. Biz əlimizdə silah dövlətə qarşı hansısa təxribatla məşğul deyilik. İstəyirik ki, ölkədə azad söz, özgür fikir bərqərar olsun. Mən ata kimi, oğlumun müdafiəsilə bağlı görülən işlərə görə təşəkkür edirəm. Ata üçün çox ağırdı. Amma neyləməli ki, düşmüşəm, gərək çəkəm, axıra qədər ləyaqətlə gedəm. Bizi ayırdılar, amma inanıram ki, bu ayrılıq müvəqqəti olacaq. Tanrıdan bütün günahsız insanların azadlığa çıxmasını, özgürlüyə qovuşmasını arzu edirəm”.\n“Əliyevin xəbəri olmadan belə addım atılmazdı”\nAmma Eldar Sabiroğlu düşünür ki, oğlunun həbsinə dövlət başçısı razılıq verib: “Yanvarın 15-də Rüfəti qondarma bir qərarla həbsxanaya atanda yüksək rəhbərliyin göstərişi ilə beş gündən sonra o, azadlığa çıxdı – ev dustaqlığına buraxıldı. 8 sentyabrda da yüksək səviyyədə verilmiş siyasi göstərişlə də oğlumu 9 il həbsə məhkum etdilər. Şübhəsiz, mən inanmıram ki, cənab prezident İlham Əliyevin xəbəri olmadan belə bir addım atılaydı”.


Palitra qəzetiTermal turizm ölkə iqtisadiyyatında mühüm rol oynaya bilər\nTermal turizm ölkə iqtisadiyyatında mühüm rol oynaya bilər\nTarix: 25.01.2017 | Saat: 00:44:00 | E-mail | Çapa göndər\nTermal turizm məqsədi ilə Almaniya və Macarıstana 10 milyon, Rusiyaya 8 milyon, Fransaya təxminən 700 min, İsveçrəyə 800 min və İspaniyaya 400 min, Yaponiyanın isə yalnız Beppu şəhərinə 12-13 milyon nəfər səyahət edir\nTurizm inkişaf etmiş və inkişaf etməkdə olan ölkələrdə məşğulluğa və iqtisadiyyata təsiri baxımından ən mühüm vasitələrdən biridir. Bu gün “yaşlanan dünyanın təzə çiçəyi” adlandırılan turizmin ölkəmizin iqtisadiyyatına təsiri də olduqca önəmlidir. Turizm sektoru valyuta qazandıracaq bir fəaliyyət, nəqliyyat, səhiyyə, əyləncə, qidalanma kimi geniş bir sahədə istehsalın istehlak edilməsidir. Eyni zamanda ən önəmli məqamlardan biri də odur ki, turizm yalnız müəyyən bir dövr üçün deyil, bütün ilboyu fəaliyyətdə olan sektordur.\nMüxtəlif sahələrdə, bəzən problemlər yaransa da, turizm hər zaman üçün bəhrəsini verəcək bir sektordur. Bu baxımdan həmin sektoru inkişaf etdirmək ölkəyə davamlı valyuta axınını təmin etmək deməkdir. Ölkəmizdə də bu sektorun bütün növlərini inkişaf etdirməliyik. Ölkə başçısı çıxışında bildirib ki, 2016-cı ildə ölkəmizə gələn turistlərin sayı 11 faiz artıb və əminəm ki, bu il daha da artacaq: “Keçən il ölkəmizdə 35 mehmanxana tikilib, 25 mehmanxana tikilməkdədir, ümumiyyətlə, mehmanxanaların sayı Azərbaycanda 500-dən çoxdur. Bizdə gözəl təbiət, gözəl şərait, gözəl mehmanxanalar, istirahət zonaları var. Bu gün bütün dünyadan turistlər Azərbaycana axışırlar. Bu da ölkə iqtisadiyyatına böyük mənfəət gətirir. Biz gələcəkdə turizmdən milyardlarla dollar vəsait qazanacağıq və bu, bizim iqtisadi vəziyyətimizə çox böyük dəstək olacaq. Turizmin inkişafı bundan sonra da sürətlə getməlidir”.\nYaşlanan Avropa əhalisinin daha çox termal müalicəyə ehtiyacı var\nBu gün turizm növlərindən biri kimi sağlamlıq turizmi inkişaf etməkdədir və dünyanın bir çox ölkələrində turistlər məhz bu növdən geniş istifadə edirlər. Bu məqsədlə başqa ölkələrə səfər edən turistlər termal sulardan da faydalanmağa çalışırlar. Təbii müalicə vasitəsi olan termal sulardan sağlamlıq, eləcə də özünü gümrah hiss etmək üçün istifadə edən insanlar dünyada və xüsusilə də Avropada çox əhəmiyyət qazanıb. Sağlam həyat-gümrahlıq, SPA, termal müalicə mərkəzi, hoteli, reabilitasiya, səhiyyə və gözəllik mərkəzi və s. kimi çox müxtəlif adlar altında fəaliyyət göstərən obyektlərin dünyada gedərək çoxalmağa başlaması bu sahəyə olan marağın və tələbin artmasının bir nəticəsidir. Dünyada bir çox mərkəz (Karlovıy Varı, Baden-Baden, Evian-Les-Bains və s.) uzun müddətdir ki, özünü termal, SPA mərkəzi- destinasiya kimi təqdim edir. 2000-ci illərdə əhalisinin 17 faizi 65 yaşdan yuxarı olan Avropada bu nisbətin 2025-ci ildə 20 faizə yüksələcəyi təxmin edilməkdədir. Xüsusilə 50 yaşdan yuxarı insanlar, sağlamlıqda önləyici müalicə və gümrah qalma arzusu ilə yüksəkkeyfiyyətli termal imkanlarına istiqamətli tələb meydana gətirməkdədir. Beləliklə, istər müalicə, istərsə də gümrah qalma məqsədilə yaşlanan Avropa əhalisinin daha çox termal müalicə ehtiyacını ortaya çıxarır. İqlim üstünlükləri səbəbilə, xüsusilə revmatizm xəstəliklərinin müşahidə edildiyi Şimali Avropa və Skandinaviya ölkələrində bu tələb daha sıx hiss edilməkdədir. Dünyada termal turizm məqsədi ilə Almaniya və Macarıstana 10 milyon, Rusiyaya 8 milyon, Fransaya təxminən 700 min, İsveçrəyə 800 min və İspaniyaya 400 min, Yaponiyanın isə yalnız Beppu şəhərinə 12-13 milyon nəfər səyahət edir. Hazırda müxtəlif ölkələr bu istiqamətdə fəaliyyətini daha da gücləndirməyə çalışır. Termal obyektlər baxımından dünyanın tanınmış ölkələri arasında yer alan Türkiyə bu sahədə turist potensialının artırılması üçün termal şəhərlər yaratmağı nəzərdə tutur. Mənbə potensialı baxımından Avropada birinci sırada yer alan Türkiyədə xaricdəki nümunələrdə olduğu kimi, bir çox fəaliyyətin bir yerdə olmasına çalışacaq.\nDünyanın 50 ölkəsində termal sulara rast gəlinir\nBu gün dünyada istifadəsindən asılı olaraq, eyni zamanda xalq təsərrüfatında əhəmiyyətinə görə yeraltı sular 4 qrupa ayrılır: şirin, mineral, sənaye və termal sular. Bunlar bir-birindən bir sıra xüsusiyyətlərinə görə fərqlənir. Termal sular dedikdə dərinlik mənşəli, temperaturuna kimyəvi və qaz tərkiblərinə görə fərqlənən və istifadəyə yararlı, eyni zamanda istilik enerjisi əhəmiyyəti daşıyan sular başa düşülür. İlk dəfə olaraq, əhali kütləsinin mineral-termal sularla təmin edilməsi İtaliya, Fransa və Çexiyada başlanılıb. Həmin ölkələrdə mineral su bulaqları üzərində dünya miqyasında şöhrət tapmış sanatoriyalar inşa edilib. Rusiyada isə mineral-termal suların öyrənilməsinə XVIII əsrin ortalarından başlanılıb. Belə ki, termal suların öyrənilməsi I Pyotrun adı ilə bağlıdır. I Pyotr mineral-termal suların böyük müalicəvi əhəmiyyəti ilə bağlı ölkədə mineral termal suların axtarışına dair sərəncam vermişdi. 1735-1740-cı illərdə Stepan Kraşennikov Kamçatka qeyzerlərini öyrənməklə termal suların dəqiq təsvirini vermişdi. Bununla əlaqədar olaraq, Qafqazda Yesentuki, Pyatiqorsk və Jeleznovodsk kimi mineral termal su bulaqları aşkar edilmişdi.\nNaxçıvanda çıxan Darıdağ suyu tərkibinə görə Polşa, Almaniya və Rusiyada olan oxşar sulardan daha keyfiyyətlidir\nÜmumiyyətlə, Yer kürəsində yerləşən isti sular (termal) cavan dağlıq silsilələrdə və vulkanik rayonlarda geniş yayılıb. Demək olar ki, dünyanın 50 ölkəsində termal sulara rast gəlinir. İslandiya, Yeni Zelandiya, İtaliya, Fransa, Türkiyə, Yaponiya, Macarıstan, Rumıniya, Çin, Efiopiya, Geniya, Salvador, Monqolustan, ABŞ və s. ölkələr müasir texnologiya əsasında bu sulardan xeyli gəlir götürürlər. Termal sulara, əsasən, Kamçatka, Alp qırışıqlığı, Pamir, Kopet dağ, Qafqaz, Tbilisi, Saxalin, Karpat və Bolqarıstanda rast gəlinir.\nÖlkəmizdə hansı termal ocaqlar var?\nAzərbaycanda da mineral sular kimi termal sular geniş yayılıb. Onlar təbii çıxışlar, bulaqlar vasitəsilə yer səthinə çıxır. Tədqiqatlar nəticəsində mövcud olan termal su ehtiyatları 11 əsas vilayətdə cəmləşdirilib. Bunlar Abşeron yarımadası, Böyük Qafqaz, Xəzəryanı-Quba, Kür çökəkliyi, Kiçik Qafqaz, Lənkəran dağətəyi düzənliyi, Cəlilabad, Şamaxı-Qobustan, Acınohur, Kür, İori çayları və Naxçıvan hidrotermik rayonlarıdır. Termal sular geniş miqyasda yayılmasına və böyük ehtiyatlara malik olduğu üçün ondan səmərəli şəkildə, o cümlədən ucuz istilik enerji mənbəyi kimi istifadə edilməsi vacibdir.\nAzərbaycanın cənub bölgəsinin 3 rayonunda-Lənkəran, Masallı, Astarada isti su mənbələri var. Bu rayonların birində-Masallıda isti sudan səmərəli istifadə edilir. Viləşçayın sahilində yerləşən “İstisu” şəfa sanatoriyası var. İstirahət mərkəzində yerin dərin qatlarından 60 dərəcədən yuxarı temperaturda çıxan isti suyun tərkibində hidrogen sulfid, natrium xlor, kalsium, maqnezium hidrokarbonat və hər litrində 30 milliqram yod var. Bu da ki bir çox xəstəliklərin - revmatizm, oynaq ağrıları, böyrək, qaraciyər, sonsuzluq, göbələk və s. kimi mərəzlərin müalicəsində olduqca faydalıdır.\nŞabran rayonunda “Qalaaltı Hotel & SPA” müasir müalicə-istirahət kompleksinin inşası regionun turizm imkanlarının artırılması baxımından mühüm əhəmiyyət daşıyır. “Qalaaltı Hotel & SPA” kompleksinin mühüm özəlliklərindən biri də burada müalicəvi xidmətlərin təklif edilməsidir. Kompleksdə qonaqlara Qalaaltı kəndi ərazisindən çıxan məşhur müalicəvi təbii sular əsasında müayinə məqsədli tibbi xidmətlər təqdim olunur. Kəndin ərazisindən çıxan təbii müalicə əhəmiyyətli “Naftsu”nun tərkibində yüksək miqdarda üzvi maddələr var. Müalicəvi xüsusiyyətlərinə görə dünyada məşhur təbii müalicə əhəmiyyətli sulardan sayılan Qalaaltı suyundan qaraciyər, öd yolları iltihabı, böyrək daşı və böyrəyin xroniki iltihabı və digər uroloji xəstəliklərin müalicəsində istifadə edilir.\nBelə termal ocaqlarından biri də Naxçıvanda fəaliyyət göstərən Darıdağ Arsenli Su Müalicəxanasıdır ki, burada 32 kəşfiyyat quyusu və 5 bulaqdan ibarət olan arsenli su bir çox xəstəliklərin sağalmasında mühüm rola malikdir. Darıdağ suyu karbonqazlı, mərgümüşlü, yüksək minerallaşdırılmış xlorlu-hidrokarbonatlı-natriumludur. Polşada Kudova, Almaniyada Dürkgeym, Rusiyada Sineqorsk sularının oxşarıdır. Lakin suyun tərkibindəki mineral duzların mütənasibliyi ilə Darıdağ suyu onlardan daha üstündür. İnsan orqanizmində elə bir toxuma, üzv və sistem yoxdur ki, bu su ona müalicəvi təsir göstərməklə onun iş qabiliyyətinin bərpasına səbəb olmasın. Darıdağ suyu qanyaradıcı xüsusiyyətə malik olub, qan dövranı üzvlərinin fəaliyyətinə müsbət təsir edərək periferik qanın morfoloji tərkibini yaxşılaşdırır - leykositlərin faqositoz qabiliyyətini artırır, qanazlığını aradan qaldırır. Bu su ilə müalicə daxili ifrazat sistemini fəallaşdırır, vegetativ sinir fəaliyyətini gücləndirməklə mədə, qaraciyər, böyrək və ürək əzələsində mübadiləni sürətləndirərək onların funksional vəziyyətini normallaşdırır. Bu xüsusiyyətlərinə görə Darıdağ suyu mədə, öd kisəsi, qaraciyər və vegetativ sinir sistemi ilə əlaqəli başqa xəstəliklərin müalicəsində geniş tətbiq edilir. 1978-ci ildən fəaliyyətə başlayan Darıdağ Arsenli Su Müalicəxanası 2005-ci ildə müasir tələblərə uyğun yenidən qurularaq istifadəyə verilib. Həkim, müayinə otaqları və qapalı hovuzlardan ibarət olan müalicəxanada xəstələrin müayinəsi, müalicəsi və istirahəti üçün hərtərəfli şərait yaradılıb.\nGöründüyü kimi, hazırda ölkəmizdə termal suların olduğu bir sıra müalicə ocaqları fəaliyyət göstərir, lakin, hələ ki, onları beynəlxalq səviyyədə kifayət qədər tanıda bilməmişik. Bu gün həmin müalicə ocaqlarının təbliğinə ehtiyac var. Çünki 10 milyonlarla turisti cəlb edən termal turizm növünü inkişaf etdirmək ölkəmizə milyonlarla valyuta axını deməkdir. Bu kimi turizm növlərini inkişaf etdirməklə həmin sektorun ölkə iqtisadiyyatına təsirini görmək mümkündür.


18:14 05 Mart 2019 Oxunub : 1639\nƏmlak Məsələləri Dövlət Komitəsi tərəfindən martın 5-də keçirilən növbəti hərracda 18 dövlət əmlakına 5-i elektron olmaqla ümumilikdə 43 sifariş qəbul edilib.\nKomitədən Azvision.az -a verilən məlumata görə, müxtəlif kateqoriyalı cəlbedici dövlət əmlakları budəfəki hərracda da vətəndaşların marağına səbəb olub. Dövlət əmlakı və sifariş sayı arasındakı fərqlə hərrac rəqabətli mühitdə keçib. Komitənin elektron resurslarından dövlət əmlakları üzrə seçim edən vətəndaşlardan 5-i onlayn formada sifariş verərək hərracda iştirak statusu qazanıb. Hərracda özəlləşdirilən dövlət əmlaklarından 3-ü kiçik dövlət müəssisəsi, 4-ü qeyri-yaşayış sahəsi, 10-u nəqliyyat vasitəsi, digəri isə yarımçıq tikilidir.\nHərracda özəlləşdirilən kiçik dövlət müəssisələrindən biri Bakı şəhəri, Binəqədi rayonu, A.Gəraybəyli küçəsindəki “Tələbə” İcarə Müəssisəsidir. Obyektin ümumi faydalı sahəsi 279,2 kvadratmetr, birlikdə özəlləşdirildiyi torpaq sahəsi isə 320,8 kvadratmetrdir. Qazax şəhəri, Heydər Əliyev prospektində yerləşən qeyri-yaşayış binasının isə ümumi faydalı sahəsi 119 kvadratmetrdir. Bu dövlət obyekti də iştirakçı tərəfindən torpaq sahəsi ilə birgə özəlləşdirilib.\nQeyri-yaşayış sahələrindən biri paytaxtda, digərləri isə respublikanın şəhər və rayonlarında yerləşir. Hər bir qeyri-yaşayış sahəsinin ticarət, ictimai iaşə və digər xidmət sahələri üzrə potensial fəaliyyət imkanları mövcuddur. Bakı Şəhəri, Nərimanov rayonu, F.Yusifov küçəsindəki obyektin ümumi faydalı sahəsi 266,7 kvadratmetrdir.\nAvtomobil sahibi olmaq istəyənlərin fəal iştirakı ilə hərracda rəqabətli mühit yaranıb. Özəlləşdirilən avtomobillərdən 8-i üzrə ümumilikdə 32 sifariş verilib. Buraxılış ili 2009-cu il olan “Volkswagen” markalı nəqliyyat vasitələrinin ilkin hərrac qiymətləri 7 min 200 ilə 7 min 500 manat arasında təyin olunub. Rəqabət nəticəsində bu dövlət əmlaklarının son qiymətləri 9 min 200 manat ilə 9 min 700 manat arasında olub. Eyni hal “Chevrolet Niva” markalı avtomobil üçün də xarakterikdir. Belə ki, buraxılış ili 2010-cu il olan nəqliyyat vasitəsinin ilkin qiyməti 4 min manat təyin olunsa da, qalib iştirakçı onu 7 min 600 manata özəlləşdirib.\nƏmlak Məsələləri Dövlət Komitəsi tərəfindən fevral ayı üzrə keçirilən hərraclarda 50-dək dövlət əmlakı özəlləşdirilib. Onlar arasında səhmdar cəmiyyəti, kiçik dövlət müəssisələri, qeyri-yaşayış sahələri, yarımçıq tikili və nəqliyyat vasitələri var. Dövlət əmlaklarının özəlləşdirilməsində növbəti iştirak imkanı martın 12-də yaradılacaq. Hərracda 96 dövlət əmlakı üzrə seçim imkanı var. Bu dövlət əmlaklarından 57-si kiçik dövlət müəssisə və obyekti, 23-ü səhmdar cəmiyyət, 14-ü qeyri-yaşayış sahəsi, 2-si isə yarımçıq tikilidir. Komitənin rəsmi saytı (emdk.gov.az) və Özəlləşdirmə portalı (privatization.az) vasitəsilə dövlət əmlakları ilə tanış olmaq və hərracda iştirak statusu qazanmaq mümkündür.


Şuranın dəstəyi ilə “Yoluxucu xəstəliklərlə mübarizə təşəbbüslərinin gücləndirilməsi” layihəsinə start verildi | SOSİAL XƏBƏR\nƏsas Səhifə Cəmiyyət Şuranın dəstəyi ilə “Yoluxucu xəstəliklərlə mübarizə təşəbbüslərinin gücləndirilməsi” layihəsinə start verildi\n“İnkişafa Doğru Qadın Təşəbbüsü” İctimai Birliyi “İctimai nəzarət mexanizmlərinin təkmilləşdirilməsi vasitəsilə yoluxucu xəstəliklərlə mübarizə təşəbbüslərinin gücləndirilməsi” adlı layihəyə start verib.\nAzərbaycan Respublikasının Prezidenti yanında Qeyri-Hökumət Təşkilatlarına Dövlət Dəstəyi Şurasının maliyyə yardımı ilə icra olunan layihə 4 ay müddətində Bakı şəhərində həyata keçiriləcək.\nBu barədə Sosialxəbər.az-a ictimai birliyin sədri, layihə rəhbəri Ziba Nəbiyeva məlumat verib.\n“İnkişafa Doğru Qadın Təşəbbüsü” İB-nin sədri bildirib ki, layihə bir neçə komponentdən ibarət olub təhlükəli yoluxucu xəstəliklərlə mübarizə sahəsində maarifləndirmə işlərinin aparılması, pandemiya dövründə COVİD-19 infeksiyasının profilaktikası və xəstəliyin menecmentinə dair metodiki göstərişlərin yerlərdə icrası ilə bağlı ictimai müşahidələrin keçirilməsi və ictimai nəzarət mexanizmlərinin gücləndirilməsi məqsədi ilə qanunvericilik bazasının təkmilləşdirilməsi istiqamətində fəaliyyətləri əhatə edir.\nLayihənin maarifləndirmə komponenti üzrə əsasən əhalinin həssas təbəqələrini cəlb etməklə viruslu hepatit xəstəlikləri və COVİD-19-dan qorunma qaydaları barədə məlumatlandırıcı vebinarın keçirilməsi, uyğun mövzuda çap materiallarının hazırlanması və ÜST-ün hepatit viruslarına həsr olunmuş animasiya çarxının Azərbaycan dilində tərtibatı nəzərdə tutulub.\nLayihənin digər komponenti çərçivəsində isə tibb müəssisələrində aparılmış ictimai monitorinqin nəticələrinə əsasən tövsiyələr hazırlanıb müvafiq dövlət orqanlarına göndəriləcək. Bununla yanaşı, ictimai monitorinq keçirilən tibb müəssisələrinə və əhalinin həssas təbəqəsindən olan vebinar iştirakçılarına maarifləndirici çap materialları və COVİD-19 xəstəliyinin profilaktikası məqsədilə tibbi və gigiyenik vasitələr çatdırılacaq.\nTəşkilat sədri vurğulayıb ki, Prezident İlham Əliyev daim öz çıxışlarında ictimai nəzarətin gücləndirilməsi və səmərəli nəzarət mexanizmlərinin yaradılması barədə mesajlar verir. “Bəli, hazırkı həssas dönəmdə ictimai iştirakçılığın effektiv təsir imkanlarının artırılmasına böyük ehtiyac var. Bunun üçün hüquqi baza 2014-cü ildə qəbul olunmuş “İctimai iştirakçılıq haqqında” qanundur. İllərin təcrübəsi qanunun daha mükəmməl və işlək olması üçün onun təkmilləşdirilməsinin zəruri olduğunu göstərir.\nÖlkə rəhbərinin çağırışına dəstək olaraq layihənin sonuncu komponenti çərçivəsində müvafiq qanunvericilik bazasının gücləndirilməsi məqsədilə “İnkişafa Doğru Qadın Təşəbbüsü” İB tərəfindən təkliflər hazırlanıb ictimai müzakirəyə çıxarılacaq. Layihənin sonunda təkliflər sənədi Milli Məclisə təqdim olunacaq”.\nZiba Nəbiyevanın sözlərinə görə, layihəyə töhfə olaraq COVİD-19 pandemiyası dövründə ictimai monitorinq, maarifləndirmə və digər dəstəkləyici fəaliyyətlər təşkilat üzvləri tərəfindən könüllü olaraq həyata keçirilib.\nÖncəki yazı Eyvazovdan yeni təyinat\nSonrakı yazı “Sapı özümüzdən olan baltalar kiminsə nökəri olmaqdan ləzzət alırlar” ÖZƏL-MÜNASİBƏT